description: Kuidas mõjutab terroriseeriv hirm lapse aju? Kas ja kuidas on aju võimeline sellest taastuma? Lastepsühhiaater Bruce Perry on ravinud lapsi, kes on seisnud silmitsi kirjeldamatute õudustega: jäänud ellu genotsiidis, näinud pealt oma vanemate mõrvu, kasvanud puuris, suletud kapis või äärmuslikes religioossetes sektides, perevägivalla ohvreid.

title: "Poiss, keda kasvatati nagu koera" aitab lastel kasvada hingeliselt terveks täiskasvanuks

maintext:
Raamatus «Poiss, keda kasvatati nagu koera» räägib ta selliste laste lugusid traumast ja taastumisprotsessist. Dr Perry selgitab väga ilmekalt, mis juhtub ajus, kui laps seisab silmitsi ekstreemse stressiolukorraga. Ta kirjeldab oma meetodeid selle valu kergendamisel, et aidata lapsel kasvada hingeliselt terveks täiskasvanuks.
Sügavalt liigutav, samas ilustamata raamat näitab ausalt, et ainult siis, kui me mõistame aju toimimise põhimõtteid, saame loota isegi kõige katkisema hingega lapse paranemisele.
«Kõige olulisemad õppetunnid, mida ma nendelt lastelt olen saanud, on olulised meile kõigile,» ütleb autor Bruce Perry. «Trauma mõistmiseks peame aru saama inimajust. Selleks, et aru saada, kuidas lapsed paranevad, peame mõistma, kuidas nad õpivad armastama, kuidas nad väljakutsetega toime tulevad ja kuidas stress neid mõjutab. Mõistes, millist hävitavat mõju avaldavad vägivald ja hirm armastusele ning töövõimele, hakkame paremini mõistma iseennast ja hoolitsema meid ümbritsevate inimeste, eelkõige laste eest...»
Dr Anne Kleinberg on lastepsühhiaater, psühhoanalüütiline lasteterapeut ja pereterapeut, Tallinna Lastehaigla psühhiaatriakliiniku juhataja, kes on raamatu toimetamisel konsultandina abiks olnud ning samuti kirjutanud eessõna eestikeelsele väljaandele. «Kindlasti on see raamat väga vajalik,» ütleb ta. «Kiindumussuhte häire ja traumakogemusega lastest ei teata Eestis mitte liiga palju. Natuke teavad spetsialistid, teavad need, kes selliseid lapsi kasvatavad või aitavad. Neid spetsialiste ei ole nii palju, et nad jõuaks aidata ühiskonnas laiemalt mõista, mis lastega vägivalda kogedes juhtub või kuidas neid aidata. Selles raamatus on trauma mõjust aju arengule räägitud selgusega, millest kõigil lugejatel sõltumata taustast on võimalik aru saada.»
«See on raamat, mida peaks lugema (nii nagu autor isegi ütleb) IGA lastega kokku puutuv advokaat, kohtunik, prokurör, KOV töötaja jne,» arvab STK Õigusbüroo partner, jurist Katrin Kiisk. «Ja ma olen temaga 100 protsenti nõus!»
MTÜ Igale Lapsele Pere juhataja ja raamatu tõlkija Jane Snaith ütleb, et pärast originaali läbilugemist inglise keeles ei saanud ta enam rahu. «Peas trummeldas pidevalt mõte – millal meie ühiskond ja inimesed, kes meie lapsi kasvatavad, sealhulgas me ise – jõuavad selliste arusaamiste ja lähenemisteni? Me püüame laste muresid ja probleeme lahendada, kasutades siiani teatud kinnistunud arusaamu, mis EI TOIMI. Me ei suuda (ega oska) neid lähenemisi muuta, seega me ei suuda aidata lapsi, kelle elus on toimunud raskemad või kergemad traumad. Perry räägib oma raamatus mitte ainult sageli jubedusvärinaid tekitavatest olukordadest, millest lapsed on läbi tulnud. Me saame lugeda ja näha ka seda, kuidas üks teadlane ei ole jäänud oma teaduslike avaustuste teoreetilisele tasandile ja kabineti vaikuses neid paberikuhjadesse koguma. Tal on olnud julgust katsetada ja avastada, kuidas hoolimine lapsest on toonud ta hämmastavate avastusteni, selle kohta, mida ja kui palju me siiski saame ära teha, kui me mõistame, mida traumeeritud laps tegelikult vajab.»
Raamatut on võimalik soetada ainult väljaandja MTÜ Igale Lapsele Pere kaudu, sest iga raamatu ost toetab ka ühingu tegevust, mis koondab perekondi ja vanemaid, kes kasvatavad või on valmis kasvatama vanemliku hooleta jäänud lapsi. MTÜ missiooniks on toetada, tugevdada ja säilitada vanemlikust hoolitsusest ilma jäänud laste turvalisust, heaolu ja inimväärikust.
MTÜ Igale Lapsele Pere esitleb oktoobri lõpus eesti keeles ilmuvat USA lastepsühhiaatri Bruce Perry raamatut «Poiss, keda kasvatati nagu koera» 1. novembril Tallinnas, Laste Vaimse Tervise Keskuse saalis.


description: Melbourne’i ülikooli teadlased on jõudnud huvitavale järeldusele, mis meid, eestlasi, kellakeeramise eel kindlasti ääretult «rõõmustab»: enne päikesetõusu ärkamine ei ole mitte ainult ebamugav, vaid põhjustab «sotsiaalset jet lag’i» ehk rütmi sassiminekut. Õnneks keeratakse aga juba järgmise nädala lõpus kella, nii et loodetavasti aitab see nii mõnelgi meist rütmi taas paremini paika saada.

title: Enne seda kellaaega tõusmine võib olla sulle kahjulik

maintext:
«Sotsiaalne jet lag» on väljend, millega seletatakse inimese ärkvelolekut päeva jooksul kui ta on iseseisvalt ärganud ning kuidas see erineb sellest, kui ta on sunnitud ärkama. Kui päike tõuseb, siis vähendab see loomulikul teel meie kehas melatoniini taset. Melatoniin on hormoon, mis aitab inimestel magada.
Samal ajal tõuseb meie kehas kortisoolitase – tegemist on nn stressihormooniga, mis õiges koguses annab meile aga paraja särtsu, et tegutsema asuda.
Teadlased jõudsid järeldusele, et kui pidevalt sundida oma keha loomuvastaselt käituma ja enne päikesetõusu üles ärkama, põhjustab see hormonaalset tasakaalutust ning suurendab südamehaiguste, rabanduste, diabeedi ja depressiooni riski, vahendab AOL.
Nende riskide vähendamiseks saad sa siiski isegi üht-teist ära teha, eriti kui su elustiil ei võimalda hilisemat ärkamist. Esiteks soovitavad eksperdid loobuda kohvist, teiseks tasub süüa tervislikku hommikusööki (kuna vähene päike tähendab ka vähem D-vitamiini) ning kolmandaks: pane tehnoloogia enda kasuks tööle! Saadaval on palju äratuskelli, mis äratavad sind valgusega, simuleerides päikesetõusu.

fasttext_language: et


description: Kuidas defineerida haritud meest? Kas tema diplomite hulga järgi? Või hoopis tema sõnavara põhjal? Selle koha pealt saab vaielda, kuid Edward Whitehead on oma raamatus «Kuidas elada head elu» kirjutanud kolmest põhitõest, mis peaksid näitama mehe haritust.

title: Kas sina oled haritud mees? Saa teada!

maintext:
1. Mees suudab olla iseenda meelelahutaja
«Mul on igav!» on väljend, mida kasutavad väikesed lapsed. Nad otsivad kedagi, kes neid lõbustaks, kes söödaks neile ette mingi meeltlahutava tegevuse. Ometigi on mehi, kellele jääb see lapsus külge. Nad ei suuda end ise lõbustada ning seega vajavad enda kõrvale kedagi, kes teeks seda nende eest.
Lastel on pidevalt igav, kuna nende keskendumisvõime ühele tegevusele on üürike. Nad mängivad ühe mänguasjaga hetkeni, mil nad enam ei soovi. Haritud mees suudab aga keskenduda, lahendamaks ülesandeid, viies läbi vestlusi või sukelduda raamatusse pikemaks ajaks, kuna tal on keskendumisvõime välja arenenud.
2. Suudab olla ka sõbrale meelelahutaja
Haritud mees suudab olla seltskonnahing, kes hoiab vestlust elavana ja haarab arutelusse ka sõpru kaasa. Tal on alati mõni huvitav ja kaasahaarav jutt varnast võtta, sest ta on kursis värskete uudislugude ja teaduslike läbimurretega. Haritud mees mõistab, mis tema sõpru huvitab ning saab pakkuda neile täpselt seda, mis nende meeli köidab.
3. Haritud mees suudab ideid seedida
Ei ole ju kuigi raske olla avatud uutele ideedele. Viimaste aastate uuringud on aga näidanud, et kui saabub idee, mis on meie vaadetega vastuolus, siis tehakse see maha. Teisisõnu väärtustavad inimesed enda ideid kõrgelt, samal ajal kui teiste ideed kõigest tolm kapinurga peal. Kõik eelnev tõestab, et teiste ideede seedimine ei tule loomulikust intelligentsist.
Haritud mees aga suudab seedida ka selliseid ideid, mis on tema vaadetega täielikult vastuolus. Seedimine ei tähenda aga seda, et kohe nõustutakse ning oma vaateid täielikult muudetakse. Kui tekib võimalus, siis pigem uuritakse distantsilt, kas tegu on «ussitanud õuna» või uue mõttekaaslasega. Meestel, kes suudavad mõelda teise inimese tasemel, on suurem võimalus leida endale mõttekaaslasi.


description: Munapuder on maitsev ja toitev hommikusöök. Miks on nii, et mõne inimese tehtud munapuder on mõnus ja pehme, aga teisel nätske või kuiv?

title: Salajane koostisosa, mis muudab munapudru paremaks

maintext:
Ideaalse munapudru saladus ei ole mitte õige temperatuur või peen tehnika, vaid hoopis üks salajane koostisosa, mis teeb selle palju paremaks, vahendab PureWow. Hea uudis on see, et sul on see tõenäoliselt kodus olemas.
Müstiline koostisosa on majonees. Selgub, et majonees annab just õige koguse kreemjat konsistentsi, sest näiteks piim või vesi võivad teha munasegu liiga vedelaks. Ühest teelusikatäiest majoneesist peaks piisama, et munapuder oleks mõnusalt pehme ja kohev.


description: Järgmise aasta jaanuarist saab üksinda last kasvatav vanem hakata oma lapsele taotlema igakuist elatisabi. Kuidas aga bürokraatiamasinast läbi murda ning millised on täpsed sammud, mida vanem ette peaks võtma? Nõu annab sotsiaalministeeriumi laste ja perede osakonna nõunik Liisa-Lotta Raag.

title: Puust ja punaseks: kuidas toimib uus elatisabisüsteem?

maintext:
Viimase rahvaloenduse andmetel oli Eestis alla 18-aastaste lastega ühe vanemaga perekondi umbes 42 000 ja ühe vanemaga leibkonnas kasvas iga neljas ehk 55 700 last. Praeguse seisuga on Eestis selliseid lapsi, kes kasvavad ühe vanemaga peres ning ei saa teiselt vanemalt kohtu poolt välja mõistetud elatist, kokku 12 500. Elatisvõlgnikke oli 2014. aasta seisuga Eestis 9150.
Uus süsteem on lihtne ning tagab lapsele igakuise sissetuleku
Elatisabi maksmisega ei saa riik asendada vanemapoolset hoolt ja armastust, küll aga saab kindlustada selle, et laps ei jääks ilma talle olulisest toest.
Uus elatisabiskeem jaguneb kaheks – kohtumenetlusaegne ja täitemenetlusaegne elatisabi. Kohtumenetluseaegset elatisabi makstakse ajal, mil inimene on elatisnõudega kohtusse pöördunud ja sellega on hakatud tegelema, kuid kohtuotsust pole veel tehtud. Ka varem maksti kohtumenetluse ajal elatisabi, kuid alates uuest aastast makstakse elatisabi senise 90 päeva asemel 150 päeva ning ühes kuus makstava elatisabi suurus on 100 eurot.
Täiesti uue lahendusena jõustub uuest aastast täitemenetlusaegne elatisabi, mida makstakse siis, kui lapsele elatist maksma kohustatud isik ei maksa elatist, kuigi see on temalt kohtuotsusega välja mõistetud. Sellisel juhul tagatakse lapsele igakuine ülalpidamine kuni 100 euro ulatuses. See on abiks just nendele üksikvanematele, kes on juba kohtutee läbinud, kuid ka see ei ole tulemust andnud.
Esimese asjana tuleb elatisabi taotlemisel pöörduda elatisnõudega kohtusse ning seda võib teha juba praegu, kuna kohtumenetlus võib olla aeganõudev.
Kui kohtuotsus on jõustunud ja teine vanem elatist ei maksa, tuleks järgmise sammuna pöörduda kohtutäituri poole, et alustada täitemenetlust. Kohtutäiturile saab esitada taotluse elatisabi saamiseks.
Täitemenetlusaegse elatisabi taotlemine on tehtud inimese jaoks võimalikult lihtsaks. Kõik vajalikud dokumendid saab lapsevanem esitada ühte kohta ja ta ei pea jooksma erinevate asutuste vahet. Kui kohtuotsus on jõustunud ja võlgnik ei ole elatist maksma hakanud, tuleb järgmise sammuna alustada kohtutäituri juures täitemenetlus.
Kui täitemenetlus tulemust ei anna, tuleb kohtutäiturile esitada taotlus elatisabi saamiseks. Kohtutäitur on vahelüli elatisabi taotleja ja riigi vahel, kes hoolitseb selle eest, et kõik andmed saaksid esitatud õigetele osapooltele.
Elatisabi maksmine ei vabasta elatisvõlglast tema kohustustest, vaid riik nõuab vanemalt, kes oma lapsele elatise maksmata jätnud, võlgnevuse välja.
Ka piiri taha kolinud vanemalt saab elatist nõuda
Palju muret on tekitanud juhtumid, kus lapsele elatist maksma kohustatud vanem on kolinud välisriiki ja lapsele elatist enam ei maksa. Riik on püüdnud ka piiriüleste juhtumite puhul teha elatisabi taotlemise võimalikult lihtsaks. See tähendab, et enamikel juhtudel tuleb elatisabi saamiseks pöörduda Justiitsministeeriumi poole, kelle kaudu alustatakse täitemenetlust ning kellele esitatakse ka taotlus elatisabi saamiseks. Täitemenetlust alustades ja elatisabi taotlust esitades tuleb Justiitsministeeriumis valida ka kohtutäitur, kes hakkab elatist vahendama. Kui kõik vajalikud dokumendid on esitatud, edastab Justiitsministeerium dokumendid ise õigetele osapooltele. Edaspidi hakkab last kasvatav vanem täitemenetluse kohta infot saama kohtutäiturilt, kelle ta volitas elatist vahendama.
Põhjuseid, miks üks või mõlemad vanemad lapsele ülalpidamist ei paku ning elatist ei maksa, on mitmeid. On olukordi, kus elatis jääb lapsele maksmata sissetuleku puudumise tõttu, kuid on ka neid vanemaid, kes jätavad oma kohustuse täitmata isiklike suhete tõttu. Meeles peab pidama, et elatise maksmata jätmisel on kõige suuremaks kaotajaks laps.
Aitame leida vastused!
Kui sul on konkreetseid küsimusi, millele sa siit vastust ei saanud, siis koostöös Postimehega aitavad sulle vastuse anda järgmised spetsialistid:
Sotsiaalministeeriumi laste ja perede osakonna nõunik Liisa-Lotta Raag;
Sotsiaalkindlustusameti perehüvitiste üksuse nõunik Piret Suur;
Tallinna kohtutäiturid Arvi Pink ja Urmas Tärno.
Selleks saada kiri oma küsimusega aadressil naine@postimees.ee hiljemalt 1. novembriks. Meie kogume teie küsimused kokku ning järgmisel nädalal avaldame ekspertide nõuanded, et iga hädas perekond abi saaks.


description: Need viis kuulsust on näinud enda kehaga uskumatut vaeva, et saavutada vorm, mis õiglaselt kehastaks nende filmirolli.

title: Filmistaarid, kes ennast rollideks musklisse ajasid

maintext:
Kui kaua nad treenisid ning palju nad sõid, seda annab teada Men's Fitness.
1. Ryan Reynolds
Reynolds pidi kehastama eradetektiivi filmis «Blade: Trinity». Selleks nägi ta vaeva kolm kuud, treenides kuus päeva nädalas, et saavutada vastav vorm. Selle aja jooksul pidi ta igapäevaselt sööma 3200 kalori väärtuses toitu. Lõpptulemusena saavutas ta 11,3 kilogrammise musklimassi kasvu.
Ryan Reynolds / outnow.ch
2. Chris Pratt
Pratt valmistus rolliks filmis «Galaktika valvurid», osaledes viiel kuul jõulistes treeningutes. Iga nädal oli tal neli kuni kuus päeva planeeritud jõutrenniks. Selle aja jooksul võttis Pratt alla 27,2 kilogrammi.
Chris Pratt / outnow.ch
3. Hugh Jackman
Jackman valmistus oma koomiksikangelase «Wolverine» debüüdiks, treenides järjestikku kuus kuud. Tema päevane kaloraaž oli märkimisväärne 6000 kalorit, mille abil saavutas ta 11,3 kilogrammise lihaste juurdekasvu.
4. Chris Evans
Evans võttis vastu väljakutse kehastada kuulsat koomiksikangelast, Kapten Ameerikat, suurel linal. Selleks viibis ta neli kuni viis päeva nädalas jõusaalis kolm kuud järjest. Täpsemat kalorikogust pole teada, kuid on teada, et toidukogus oli suur.
Chris Evans / outnow.ch
5. J. K. Simmons
Simmons, kes on viimasel ajal tuntud filmist «Whiplash», on hakanud enda muskleid kasvatama, et täita ikoonilise Batmani tegelase James Gordoni rolli. Pole teada, milline on tema toitumis- ja treeningkava.


description: Kõigepealt oli burks – ilmselt nii võiks alata raamat, mis keskendub Tallinnas Nõmme teel tegutsenud söögikohtade ajaloo uurimisele. Mingil ajal sirgusid esimesed Räägupesa ja Staabi põhiklientidest tudengid suureks. Neist said korralikud kodanikud, kel pärast autoliisingu ja korterilaenu maksmist jääb üle piisavalt raha, et väljas süüa. Ainult et nüüd ei saada sõpradega kokku üle linna tuntud burksiputkades, vaid kohalikus Linnuküla Restos.

title: Karlsson katuselt seda ei andestaks

maintext:
Selle aasta alguses avatud Linnuküla Resto on hea näide sellest, et enam ei pea väljas söömiseks suunduma südalinna või Telliskivisse. Ka pealinna tavalises n-ö magalarajoonis tasub restoranipidamine ära.
Tellitud eelroogade üle oleks patt nuriseda, aga eriti kiita ka nagu ei saa. Tomati-carpaccio taldrikul võimutsevad tomatid jätsid mozzarella’le õige vähe ruumi ja üldmaitsele see kasuks ei tulnud. «Oleks siin vaid veidi peeti, saaks tulemus perfektne,» ohkas Häärberi (kitsejuust, Kreeka pähkel, pirn, rukola) salati tellija. Kui teiste eelroogade puhul tundus, et i-le jäi täpp panemata, siis hirvetartariga seda muret ei olnud. Vürtsikas kaste oli just see, mis tegi lihtsalt heast tartarist väga hea.
Ka siiafilee merikarpidega pälvis vaid ülimaid kiidusõnu. «Täiuslik, puhas kunst,» ei olnud sööja kitsi kiitma. Pardifilee jõudis lauda just sellisena nagu tellitud ehk medium’ina ning oli igati hüva. Küll aga tekitas esialgu jahmatust Black Anguse steik, mis oli sööja sõnul vesimage. Pisut kulus aega soolaveski asukoha tuvastamiseks, aga sellest oli abi. Esialgne jahmatus asendus üsna pea kiitva hinnanguga. On ju igati kena, et kokk lähtub toidu maitsestamisel lihtsast põhimõttest: soola saab alati juurde panna, aga mitte ära võtta. Aga kui toit tuleb köögist välja nii magedana, siis võiks vast kohe soolaveskit pakkuda.
Linnuküla Resto on igati mõnus kogukonna söögikoht, kus hääde inimeste seltsis õhtusööki nautida.
Kui eel- ja põhiroogade puhul tekkis tunne, et midagi jääb nagu puudu, siis magusavalik pälvis vaid kiitust. Magusroad ei näinud mitte ainult kenad välja, vaid ka maitsesid suurepäraselt. Menüüs kirjas olevad nimed ei reetnud, mis sööjaid ees ootab, aga kui lauda jõudsid kuldseks küpsetatud biskviit vaniljekreemi ja vaarikatega ning pannkoogid, siis lummas juba nende serveering, maitsest rääkimata. «Šokolaadi ülemvõim» aga teenis tunnustuse kõige tõsisemalt šokohoolikult.
Kui n-ö täiskasvanute toitude puhul oli hinna ja kvaliteedi suhe igati paigas, siis lastemenüü oli täielik altminek. Nii pasta kui ka friikartulite juures oleks pidanud menüü järgi olema lihapallid, aga tegelikult toodi lauda väiksed hallid ja maitsetud pallikesed, mille kuju jättis mulje, et need on pärit külmutatud frikadellide pakist. Oleks meie seltskonnas kahe tirtsu asemel viibinud Karlsson katuselt, poleks ta sellist pühaduseteotust küll andestanud ning kokka oodanuks ees hirmus tirriteerimine. Millegipärast levibki meie söögikohtades viimasel ajal komme, et täiskasvanud kliendi pärast pingutatakse ja nähakse vaeva, lastele aga pakutakse kräppi. Miks küll? Lastepraad on just hea võimalus kasvatada endale püsiklienti, sest võsukesed mõjutavad vanemate ostukäitumist aina enam. Kui kiirsöögikohas on peamiselt kananahast ja sojajahust koosneva pooltoote pakkumine normaalne, siis restoranis mitte. Pealegi pole Karlssonilt kiidusõnu pälvivate lihapallide tegemine suurem kunst.
Jättes lastemenüü kõrvale, võib öelda, et Linnuküla Resto on igati mõnus kogukonna söögikoht, kus hääde inimeste seltsis õhtusööki nautida. Eraldi kiitust väärivad teenindajad, kel vanast kortermajast tehtud restoranis tuleb joosta kolme korruse vahel ja kes täismajast hoolimata olid väga tähelepanelikud. Kohalik rahvas on söögikoha igatahes üles leidnud ja eelmisel laupäeval oli seal vaba laua leidmisega raskusi. Loodame, et lähiajal muutub ka lastemenüü. Siis on põhjust sinna taas minna.
Carpaccio. / Hanneli Rudi
Siiakala. / Hanneli Rudi
Häärberi salat. / Hanneli Rudi
Šokolaad kolmes olekus. / Hanneli Rudi
Noppeid menüüst
Linnuküla Resto
Tallinn, Nõmme tee 20
Eelroad
Hirv - hirvetartar, marineeritud kurk, gribiche kaste, munakollane, trühvlipeet 6,50 eurot
Häärberi salat – kitsejuust, Kreeka pähkel, krõmpsuv roheline, pirn 8 eurot
Tomati-carpaccio – eri tomatid, mozzarella, basiilikupesto 7 eurot
Põhiroad
Part - pardifilee, mustjuur, lehtkapsas, põldmari 14 eurot
Siig - siiafilee, sellerikreem, rannakarbid, meretaimed 14 eurot
Veisesteik - Black Anguse lihaveis, varajane kartul, murulaugukreem, karamelliseeritud šalottsibulad 19 eurot
Magustoidud
"Vaarikad" - kuldseks küpsetatud biskviit, vaniljekreem, vaarikad 4,5 eurot
«Šokolaadi ülemvõim» – šokolaad kolmes olekus, kirsid, marjad 5 eurot
Pannkoogid - väikesed pannkoogid, jäätis, moos, vahtrasiirup 4 eurot
«Ämma magus sahver» – vaarikad, rabarber, maasikad, strössel, keedukreem 5 eurot


description: Kuidas kasvatada pikad, terved ja tugevad küüned?

title: Viis nippi, kuidas panna küüned kiiremini kasvama

maintext:
Küünte lakkimine tundub olema üks kerge ja vähe aega nõudev protsess, kuid kas see ikka alati on nii? TrendNails küünespetsialistid jagavad oma kogemusi sellest, kuidas saab mõjutada küünte lakkimist äädikaga, milliseid probleeme võib tekitada lakipudeli raputamine ja kuidas lihtsa vaevaga vabaneda sädelevast küünelakist.
Sa toitud paremini, sul on rohkem energiat, sa tunned ennast paremini ja sa näed parem välja. Siin on veel kümme põhjust, miks juua smuutisid.
Kuidas kanda küüntele sädelevat küünelakki?
Me kõik teame neid ilusaid ja sädelevaid küünelakke, mida kõik brändid pakuvad, aga millegipärast on tulemus alati midagi muud, kui me oleksime oodanud. Geniaalse nipi abil saad lõpuks ometi küüned päriselt sädelevaks lakkida.
Lihtne trikk, mis aitab küüntel pikemana paista
Päris paljudel naistel on probleeme sellega, et küüned ei jõua enne pikakski kasvada, kui juba murduvad ära ja geelküüsi ka ei tahaks panna. Mida teha? Üks maniküürija leidis lahenduse.
Kahe minuti maniküür, mis kestab terve nädala
Naistele meeldiks, kui me suudaksime kogu aeg kenad ja sätitud välja näha, aga paraku on enamik naistel väga kiire elutempo. Mida teha, kui sul ei ole aega, et kaks tundi küünetehniku juures veeta?


description: Laupäeval leidis Hilton Tallinn Park hotellis aset heategevuslik Päikesegala, millel koguti raha Eesti vähekindlustatud perede lastele suvelaagrite korraldamiseks.

title: Tänu heategevusgalale pääseb ligi 200 last järgmisel suvel laagrisse

maintext:
Tallinn Reval Rotary klubi president ja Päikesegala ühe korraldaja Kristel Voltenbergi sõnul on oluline rohkem tähelepanu pöörata ühiskonnas üksteise märkamisele ja aitamisele. «Need, kellel on enam võimalusi, saavad aidata neid, kes seda täna kõige rohkem vajavad – lapsi, kes on meie riigi ja kõigi meie ühine tulevik. Päikesegala ongi üks võimalus, kuidas seda teha.»
Ta märkis, et tihti ei saa puudustkogevad või ka lihtsalt paljulapselised pered lubada lastele eakohaseid tegevusi, need on enamjaolt tasulised ja kallid. Keerulised võivad olla just suvevaheajad ning kui peres sirgub mitu last, on valikute tegemine veelgi raskem. Seetõttu läheb kogu galaõhtu tulu suviste lastelaagrite korraldamiseks vähekindlustatud perede lastele. Voltenberg tänab südamest kõiki, kes Päikesegala toimumisele kaasa aitasid.
Lisaks piletitulule koguti raha heategevusliku oksjoni käigus. Laste heaks andsid panuse oksjonil Päikeselaagri patroon Marina Kaljurand, maestro Arvo Pärt, ooperilaulja Annely Peebo, tunnustatud Eesti moeloojad ja ehtekunstnikud ning Hilton Tallinn Park. Oksjonilt võis endale soetada näiteks Marina Kaljuranna prossi, Arvo Pärdi autogrammiga raamitud noodilehe ning Viini ooperietenduse pääsmed. Oksjonil olid ka laste enda poolt Päikeselaagris tehtud maalid. Põnevust valmistas pimeoksjon, mille välja pandud ese selgus alles pärast tehtud pakkumisi. Pimeoksjoni enampakkumisel oli Hilton Tallinn Parki spaa liikmepakett.
Kohapeal valmis kõigi vaatajate silme ees kunstnik Anna Litvinova ainukordne maal ning müügil olid Eesti tippmoeloojate Aldo Järvsoo, Tiina Talumehe ja Kirill Safonovi loodud fantaasiaküllased õhtukleidid.
Gala heategevusliku oksjoni tulud nii nagu ka kogu piletitulu lähevad lastelaagrite korraldamiseks Peipsi ääres Lastekaitse Liidule kuuluvas Remniku laagris. Ainuüksi oksjonil kogutud raha eest saab järgmisel aastal laagrisse 197 last. Ühe lapse kohta maksab kaheksapäevane laager 120 eurot. Eelmisel suvel said selle võimaluse kokku 221 last Tallinnast, Kohtla-Järvelt ja Sillamäelt.
Galal esinesid The Ilves Sisters ja James Werts bänd. Õhtut juhtis Liina Randpere. Rotary heategevuslik gala toimus sel aasta teistkordselt.


description: Ilmselt mäletad sa aegu, kui söögi saamiseks pidi lugema talonge ning tead nii mõndagi head säästunippi, mida su ema või vanaema sulle edasi pärandanud on. Aeg-ajalt tasub aga vanadele headele uskumustele otsa vaadata ja küsida: kas need tõesti ka töötavad?

title: Purustame müüte: kuus rahasäästmisnippi, mis alati ei tööta

maintext:
Asi pole mitte selles, et sulle oleks valetatud, vaid ajad muutuvad ja nii muutuvad ka poodlemispraktikad. Jessica Fisher vaatleb The Kitchnis mitmeid toidukaupade ostmisega seotud müüte, mis tasuks oma rutiinist edaspidi välja jätta.
1. Suurem on alati parem. Ka Eesti kaubanduses oli periood, mil pakendid kasvasid aina suuremaks ning tundus, et on ainult mõistlik pesupulbrit või kuivaineid võimalikult suures pakendis osta. Suurem oli alati ka parem ja soodsam! Tegelikult vaatab tark ostleja loomulikult esimese asjana mitte pakendi suurust, vaid kilohinda.
2. Ära mine näljasena poodi. See on nõuanne, mida annavad jätkuvalt ka toitumisnõustajad. Teooria selle soovituse taga ütleb, et näljasena haarad sa esimese asja, hinda ning tervislikkust vaatamata. Fisher arvab, et see ei pruugi alati tõele vastata, kuid soovitab siiski näljasena poes käies nimekirja käepärast hoida.
3. Järgi alati oma nimekirja. Alati ei tasu kramplikult nimekirjast kinni hoida, kui näiteks paari eurot rohkem kulutades saad sa allahinnatult mõne oma lemmiktoote või leiad viisi, kuidas muuta õhtusööki maitsekamaks ja huvitavamaks – kodus nimekirja koostades ei tulnud sa ehk retsepti täiustamise pealegi! Samamoodi tasub leida parem alternatiiv, kui miski su algses nimekirjas osutub liiga kulukaks.
4. Allahinnatud liha läheb kohe halvaks ja seda tuleks vältida. Allahinnatud kaupade puhul tasub alati üle vaadata kuupäev, mis ajani tooted kehtivad. Kui veel paar päeva on säilivusaja lõpuni jäänud, siis ei tasuks küll toidumürgitust karta. Allahinnatud tooted aitavad kõvasti kokku hoida! Alati võib nõu küsida ka poe töötajatelt.
5. Superallahinnatud tooteid tasub osta hulgim. Kõik need odavad vetsupaberipakid Hulludel Päevadel... Kui ikka hind on nii soodne, siis tasub ju korraga palju osta? Mõtle järele, kas sa ikka suudad kogu selle tootehunniku ka ära kasutada! Vetsupaberiga pole tõenäoliselt probleemi, kuid säilivusajaga toidukaupade puhul võib probleem tekkida, isegi kui tegemist on väga hea diiliga.
6. Osta turult, on soodsam. Selle müüdi tõi välja artikli all üks kommentaator, kes ütleb, et ei mõista, miks seda soovitatakse – ta pole kunagi märganud, et turukaup odavam oleks, pigem just ikka kallim (ja orgaaniliselt puhtam, mis seletab kõrgemat hinda). Sama võib märgata ka Eestis – kohalikud puu- ja juurviljad võivad hooajal küll turul odavamad olla, kuid nii mõnegi toote saab supermarketist tunduvalt odavamalt.


description: Kaovad suvesoojad, kaob ka energia. Pimedal hooajal on raske olla nii rõõmus kui suvel, aga see pole täiesti võimatu. Teadliku ja sihikindla suhtumisega saab sügismasendust vältida.

title: Kuus toimivat nippi, kuidas suveenergia sügisesse kaasa võtta

maintext:
Mine õue
Ilm võib teha vigureid, aga nii palju kui võimalik, tuleks külma trotsida, end õigesti ja soojalt riidesse panna ning sageli õues käia. Uuringud on näidanud, et isegi külma ja pilvise ilmaga aitab õuevalgus võidelda talvedepressiooniga ja tõsta tuju. Kõige suurem mõju meeleolule on hommikusel õueskäigul, kirjutab Pure Wow.
Pane järgmise puhkuse plaan paika
Energiat aitab hästi säilitada ka see, kui on midagi oodata. 2010. aastal tehti Hollandis uuring, mis näitas, et inimesed, kes lähevad talvel reisile, on enne reisi nii elevil, et see teeb neid teistest õnnelikumaks. Reisiootus parandab talvist meeleolu nii enne reisi, reisi ajal kui ka pärast seda.
Söö õigesti
Kui õues on külm ja pime, tekib eriti suur tahtmine süüa sooja toitu, mis lohutab, aga pole alati kõige tervislikum. Söö teadlikult neid toitusid, mis tõstavad tuju. Võta vajadusel juurde ka D-vitamiini, näksi kõrvitsaseemneid ja raputa soojale joogile maitseks kaneeli.
Kuula parimat muusikat
Halval päeval pane kõrvaklapid pähe ja kuula oma lemmikmuusikat. Ühes Missouri Ülikoolis tehtud uuringus leiti, et tempokas muusika mõjub meeleolule positiivselt. Ainult sina ise tead, milline on sinu hingemuusika.
Hakka liigutama
Küllap sa oled juba tüdimuseni kuulnud soovitust trenni teha, aga mis puutub energiasse ja meeleolusse, siis ei saa liikumisest üle ega ümber. 2013. aastal näitas Harvardi Ülikoolis tehtud uuring, et kergemakujulist depressiooni saab ise leevendada, kui kõndida viis korda nädalas krapsakalt umbes 35 minutit.
Ole kohal
Teadlik meditatsioon - tähelepanu keskendumine mittemillegagi tegelemisele - vähendab depressiooni, ärevust ja stressi. Seda on õnneks ka väga lihtne teha. Istu kord või kaks päevas mugavalt vaikses ruumis ja lihtsalt hinga, keskendudes väga teadlikult oma kehale ja kehalistele tundmustele. See on lõõgastav ja aitab negatiivsetest tunnetest võitu saada.


description: Halba tuju on väga raske vältida, aga seda on võimalik enda ja teiste jaoks kergemaks teha. Ära lase halval tujul oma päeva rikkuda, võta midagi ette!

title: Kuidas kontrollida tujusid?

maintext:
Kõigil on halvemaid päevi, mil tundub, et pea kohal ripub must pilv ja väljapääsu ei paista. Hetkest, mil sa astusid voodist välja, oled olnud närviline ja kergesti ärrituv. Hea uudis on see, et paha tuju ei pea kestma terve päev, vahendab Verily Magazine. Tujusid on võimalik kontrollida ja järgmine kord, kui sind tabab halb tuju, siis proovi järgnevaid asju, et päev rõõmsamaks teha.
Mõtle välja, mis su paha tuju põhjustas
Tundub, et vahel on paha tuju lihtsalt niisama ja põhjust on väga raske määrata, aga alati on midagi, mis tegelikult on juhtunud. Küsi enda käest, miks sa tunned ennast närvilisena ja mis selle põhjustas. Üks trikk on minna järk-järgult ajas tagasi seni, kuni sa jõuad stressiallikani.
Maga piisavalt
Teadlased on teinud kindlaks, et tuju ja uni on omavahel seotud. Inimesed, kes ei maga öösiti piisavalt, on enamasti tujukamad ja lähevad kergemini närvi. Seitse kuni üheksa tundi und igal öösel peaks olema prioriteet.
Tee midagi lõbusat
Lobise natukene töökaaslasega, mine tee väike jalutuskäik, vaata nunnut loomavideot või kuula head muusikat – tee midagi, mis hingele pai ja tuju paremaks teeb. Nii väldid paha tuju üle mõtlemist ja saad natukene vaheldust.
Kõht tühi ja tuju paha? Söö midagi
Kui sa oled näljane, siis glükoositase kehas langeb ja sul on raskem oma emotsioone kontrollida. Eksperdid soovitavad hea enesetunde ja parema tuju nimel süüa rohkem juur- ja puuvilju, mõõdukalt tumedat šokolaadi ja väga hästi mõjuvad kehale omega-3 rasvhapped, mida leidub näiteks kalas.


description: Kahjuks või õnneks ei oska me teiste inimeste mõtteid lugeda. Täpselt samamoodi ei näe sa kaaslase sisse, et teada saada, kas ta päriselt armastab sind. Samas on mõned märgid, mida tasuks tähele panna.

title: Viis märki sellest, et su partner tõesti armastab sind

maintext:
1. Ta laseb sul vabalt oma arvamust avaldada ega karda oma mõtteid välja öelda, kui ta sinuga ei nõustu
See on väga oluline, et te mõlemad julgeksite öelda täpselt seda, mida mõtlete. Lisaks on väga tore, kui mees seab mõne sinu idee kahtluse alla või ei nõustu kõigega, mida sa ütled, vahendab Huffington Post. Ma usun, et iga inimene tahab olla koos kellegagi, kes on aus ja annab asjadele uue vaatepunkti ning lubab sul alati avaldada oma arvamust.
2. Ta näitab sulle, et ta armastab sind, aga ta ei pruugi sulle kogu aeg väljendada oma kiindumust
Naised arvavad, et nad tahavad olla koos väga kiindunud ja südamliku mehega seni, kuni nad kohtavad ühte sellist. Aja möödudes sa ilmselt tahad, et ta oleks soe ja südamlik, aga iseloomuga. Ta ei pruugi sulle iga päev armastust avaldada, aga ta teeb väikeseid südantsoojendavaid žeste, mis näitavad, et ta hoolib sinust.
3. Ta kohtleb sind nagu oma parimat sõpra ja sealhulgas meeldib talle sind natukene kiusata
Su kaaslane võiks olla su parim sõber, kelle peale saad alati loota ja ta on esimene inimene, kellele sa tahad oma asjadest rääkida. Tema arvab samamoodi, et sa oled tema parim sõber, mistõttu astub ta vahel fantaasiamaailmast välja ja tögab või kiusab sind natukene nalja pärast. Ära siis pahanda, vaid mine naljaga kaasa – täpselt nagu suhtleksid oma parima sõbraga.
4. Ta kuulab sinu soove ja tahtmisi, kui need on mõistlikud, aga ta ütleb sulle, kui need on ebareaalsed
Õige mees annab sulle reaalset tagasisidet. Ta kuulab sinu soove, aga neid, mis on mõistlikud ja mis sulle tõesti korda lähevad. Sa ei saa alati kõike, mis sa tahad ja selline on lihtsalt elu. Ei ole mõtet manada endale ebarealistlikke ootusi ja soove.
5. Ta tahab sinuga koos palju aega veeta, aga ta vajab vahel aega ka iseendale
Isegi, kui te olete tõsises suhtes, siis su partner veedab vahel aega oma sõpradega ja see on täiesti normaalne.


description: Tallinn Fashion Weeki lugejamängu raames kirjutas meile oma moefopaadest Merit. Piletiloosis osalemiseks kirjuta meile, milliseid moeäpardusi on sinuga juhtunud. Ükskõik, kas sul rebenes seelik või sukkpüksid, anna meile teada – mida lõbusam, seda parem.

title: Lugejate moeäpardused: rebenenud kleit paljastas mu …

maintext:
Viimaste aastate suurim moeäpardus oli mul sel suvel Merepäevadel, mil otsustasin riietuda šikki punasekirjusse siidist minikleiti. Jalutasin rõõmsalt territooriumil ringi kõrge kontsaga kingades, kuni ühel hetkel lava ees muusikat nautides võttis elukaaslane minu ümbert kinni ... ning ta käsi maandus otse mu paljale nahale. Kui julgesin viivu pärast uurida, mis mu kleidi seljaosas toimub, selgus, et keskmine õmblus oli rebenenud väga pikalt- rinnahoidja paelte juurest sedavõrd alla, et ka mu istmik oli vabalt sellest tekkinud «august» nähtav. Ülemise osa kattis õnneks jakk, kuid sealt allapoole oli paras katastroof. Ainus lootus oli, et ehk mind keegi nii tähelepanelikult ei jälginud ja mis põhiline, et keegi ei pildistanud mu korratut olekut.
Õnneks vist inimesed ei ole kuigi tähelepanelikud alati. Aastaid tagasi jalutasin pika tee töölt koju nii, et mu talvejope kapuutsi küljes rippus tühi riidepuu.
***
Loos kestab 16.oktoobrini (kaasa arvatud) ning kirju ootame aadressil naine@postimees.ee. Kõikide vastanute vahel kuulutatakse 17.oktoobril välja võitjad, kellega võetakse ühendust. Piletid on välja pannud Tallinn Fashion Week.
Kliki bännerile ja vali oma lemmik disainer!


description: Nende menüüs on isegi pitsa ja jäätis.

title: Mida söövad Victoria’s Secreti modellid?

maintext:
Victoria’s Secreti Pink kollektsiooni modellid on väga tiheda graafikuga ja seetõttu peavad nad olema väga tähelepanelikud selles osas, mida nad söövad, et neil jätkuks energiat terveks päevaks. Self Magazine vestles Rachel Hilberti ja Zuri Tibbyga toitumisest ja trennist.
Hilbert rääkis Selfile, et tal on väga karm ja nõudlik treener, mistõttu peab ta hommikusöök olema väga toitev ja energiarikas. Näiteks meeldib talle keetud munad ja avokaado. Lõunaks sööb ta tavaliselt midagi valgurikast nagu kana või kala salatiga, aga proovib üldiselt vältida töödeldud toite. Õhtusöögiks valib ta ka tavaliselt linnuliha ja rohkelt juurvilju. Vahepalaks näksib modell juurvilju või pähkleid, aga see on päris raske tema jaoks, sest ta armastab kohutavalt friikartuleid.
Tibby päevamenüü on ka sarnane ja igaühe jaoks kättesaadav. Nimelt alustab ta oma hommikut kohvi, munade ja avokaado röstsaiaga. Lõuna ajal sööb ta tavaliselt kanasalatit ja joob smuutit ning õhtul meeldib talle väljas söömas käia, et proovida erinevaid asju. Vahepaladeks on Tibbyl pähklid, banaanid ja jogurt.
Loomulikult ei järgi nad sellist plaani iga päev, sest ka nemad armastavad magusaid ja soolaseid snäkke, mis pole kõige tervislikumad. Näiteks Tibby ütleb, et talle meeldib jäätis ja palju vahukoort selle peale. Hilbert ütles, et tema lemmikuks on pitsa, mida ta aeg- ajalt endale lubab. Järgmine kord, kui sa sööd jäätist või pitsat, siis tea, et Victoria’s Secreti modellid lubad ka seda endale mõnikord.


description: Eelmisel nädalal minu veeklaasis tavapärasest pisut kõvemini puhuvate tuulte lainel sattusin mõtlema sugude erinevusele ja rollile minu elus. Muuhulgas kerkis esile ka feminismi ja minu vaimsete võimete äärmise piiratuse teema.

title: Maarja Kupits: naine autolukksepaks ei sobigi?

maintext:
Sissejuhatuseks võib öelda, et ma ei pea end tegelikult feministiks, ei ole kunagi pidanud ja ilmselt ei hakka ka. Sellegipoolest ei ole sugu minu jaoks kunagi inimest määranud. Nii kaua kui ma end mäletan, olen ma selle nö tunnuse inimeste kohta lihtsalt teadmiseks võtnud ja sarnaselt näiteks kasvule on see jäänud taustainfoks.
Feminist enese teadmata?
Küll aga mäletan ma seda, kuidas veel enne, kui ma feminismist ja sajast muust –ismist teadagi sain, häiris mind kellegi soo põhjal mingite järelduste tegemine või hinnangute andmine:
«Ise veel tütarlaps!»
«Matemaatika on ju ikka rohkem poiste rida...»
No näiteks nii. Seda, miks tütarlapsed kuidagi teisiti peaksid käituma või matemaatikas nõrgemad olema, ei vaevunud keegi miskipärast vettpidavalt selgitama. Uurimused, mille kohaselt reaalalad ja naisterahvad kokku ei käi, ei veena paraku noort inimest, kelle tulemused sinnamaani iseenda eest rääkinud on. Õnneks vaatas mu põhikooli matemaatikaõpetaja just viimaseid, mitte mu isikukoodi esimest numbrit ja ka käsitöö- ja kodunduse õpetaja andestas mu vastumeelsuse lõigete ja triikimise suhtes.
Rohkem või vähem oli sarnasest eelarvamusest mõjutatud ka mu lähedaste seisukoht potentsiaalsele erialavalikule – tahtsin nimelt väga minna autolukksepaks õppima. Tõele au andes oli neil konkreetse eriala suhtes tegelikult õigus, aga mitte mu soo, vaid pigem kehaehituse tõttu. Viisakalt väljendudes ei oleks ma näiteks aastasadu tagasi olnud just hea investeering talu tulevikku.
Põllukündmiseks või muudeks rasketeks töödeks ei ole mul füüsilist jõudu ja kui mõni pahaaimamatu kosilane oleks siiski lõksu langenud, oleks ta tõenäoliselt üsna üürikese aja pärast austavasse leseseisusesse jõudnud, kui noor perenaine oma elu esimeses nurgavoodis kurvalt hinge oleks heitnud. Seega ma möönan, et lähedastel oli erialavaliku suhtes lõppkokkuvõttes õigus, aga mitte seetõttu, et ma olen naine, vaid kuna mind valiti kehalise tunnis alati viimasena põhjusega. Ja nende vahele ei saa võrdusmärki tõmmata.
Või siis auto-mototeemad. Kui sellise ala või hobiga tegelevatelt meestelt küsitakse, miks nad sellega tegelevad või miks neil selline auto on, ei mõelda selle all tegelikult «mis sul viga on?». Võite üsna kindlad olla, et kui selline küsimus esitatakse naisterahvale, siis just seda mõeldakse. Mõni julgem ütleb välja ka, eriti nüüd, kus mul on laps, sest võiks ju juba ometi mõistus pähe tulla ja tegeleda... millegi muuga (loe: naiselikumaga. Mõttekamaga. Kas arvutimängud sobivad?).
Ausõna, ma tegelikult…
Huvitaval kombel peidab selline suhtumine end inimeste sees küllalt kavalalt. Näiteks üks mu endine elukaaslane oli arvamusel, et naised ongi juba vaikimisi vähemvõimekad, ja ükski naine ei saagi milleski kunagi sama hea olla kui mees, paremast rääkimata. Seda suutis ta varjata nii hästi, et ma jõudsin juba temaga kokku kolida, ja alles siis hakkas see suhtumine vaikselt avalduma. Näiteks oli ta kindlasti minust parem autojuht, sest ta oli Mees, ja nii pidi see ka igavesest ajast igavesti jääma, ilma igasuguse minupoolse arenguvõimaluseta.
Mul ei ole sugugi raske tunnistada, et ta võib-olla isegi oli parem ja ehk on seda siiamaani. Mis mind ärritas, oli tema põhjendus sellele ja see, et tal läks näiteks autokoolis ka koos oma püksisoleva sõbrakesega minust kauem aega, ei omanud tähtsust. Lisaks oli ta täiesti veendunud, et selsamal sekundil, kui ma omale võimsa auto ostan, sõidan ma end plaks vastu betoonseina puruks (sest nii palju mõistust, et mitte gaasipedaali sissejuhatuseks põrandasse lüüa, mul naisena ju olla ei saa... kõlab absurdselt, aga just seda ta uskus). Kogu see suhe päädis muidugi täieliku hävingu ja mitme erineva fiaskoga, ent betoonseina ma sõitnud pole.
Küll aga õppisin ma sellest suhtest ilmselt terveks ülejäänud eluks muuhulgas, et on inimesi, kellele midagi tõestama hakata pole mõtet. Nad ei usu ükskõik milliseid fakte või argumente, kui need nende maailmapildiga ei sobi. Kui selline inimene tahab kedagi rumalaks, üleolevaks, harimatuks, ülbeks, koledaks, ükskõikseks, paksuks või lihtsalt ebameeldivaks pidada, võib kõnealune isik oma naba paigast tõsta vastupidist tõestada püüdes, ent mitte midagi ei muutu. Seega pole mõtet oma energiat sellele raisata ja tasub lasta inimestel arvata, mida nad tahavad – sest nad teevad seda nagunii.


description: Suhtes olevad inimesed muutuvad üleöö kuidagi elutargaks ja tahavad seda ilmtingimata kõikide oma vallaliste sõpradega jagada. Vahepeal võib juhtuda, et need asjad, mida sina mõtled hea soovitusena, on tegelikult vallalise inimese jaoks päris valusad.

title: Ütlused, mida su vallalised sõbrad ei taha enam kuulda

maintext:
Suhtes oleva inimesena ei ole sinu ülesandeks diagnoosida, mis on vallalisel inimesel valesti või viga. Mõtle enne järele, kas sina tahaksid neid asju vallalisena kuulda või mitte.
1. «Kas sa oled ikka veel vallaline?»
Solvav on selles lauses «ikka veel», mis tähendaks nagu inimene oleks kuskil väga halvas kohas lõksus. Mida sa tunned, kui keegi küsiks «kas sa oled ikka veel abielus?». Proovi pigem küsida, kas su sõbranna deidib praegu kellegagi või mitte.
2. «Järgmine nädal võiks midagi koos teha. Mu mees läheb ära.»
See on tõesti kole, kui sul on sõbrannade jaoks aega ainult siis, kui su mees on linnast ära. Vallalised sõbrannad usuvad, et tegelikult on võimalik plaane teha ka nii, et suhtes olev sõbranna ei maini oma mehe plaanidest sõnagi.
3. «Vabandust, et me sind ei kutsunud. Kõik teised külalised olid suhtes ja me ei tahtnud sind ebamugavalt tundma panna.»
Las su sõbranna teeb ise selle otsuse, kas ta tahab tulla või ei.
4. «Minu arust oled sa suurepärane. Ma ei saa sellest aru.»
Mõned inimesed on vallalised sellepärast, et nad ei taha olla suhtes või see on hetkel parim variant.
5. «Kas sa oled proovinud seda kohtinguäppi. Mu sõber leidis endale sealt kaaslase.»
Tõenäoliselt nad on seda proovinud ja vallalisele sõbrannale ei tasu vist nina alla hõõruda, nagu tal oleks midagi viga, sest keegi teine juba leidis sealt kaaslase, aga tema mitte.
6. «Tead, mis su probleem on…»
See lause lõppeb tavaliselt järgmiselt: sa oled liiga valiv, sa oled liiga meeleheiteil, sa oled liiga arg, sa oled liiga agressiivne, sa pead ennast rohkem avama, sa elad vales linnas, sa töötad liiga palju jne. Vallalised inimesed ei taha kuulda, millise diagnoosi sa oled neile pannud – nad küsiksid, kui neid sinu hinnang huvitaks.
7. «Sa leiad armastuse siis, kui sa lõpetad selle otsimise (või ootad seda kõige vähem).»
See võib toimida näiteks ülikoolis või keskkoolis, kus inimest ümbritsevad pidevalt teised noored, kellega kohtama minna. Kolmekümnendates peab juba pingutama, et uute inimestega kohtuda. Tõenäoline on, et armastus ei tule sulle ukse peale koputama, kui sa seda kõige vähem ootad.
8. «Sa pead kõigepealt iseennast armastama.»
See lause viitab sellele, nagu su vallalisel sõbrannal oleks madal enesehinnang, mis ei pruugi üldse tõsi olla. Ära proovi parandada midagi, mis ei ole katki.
9. «Ma soovin, et ma teaksin kedagi, kellega sa saaksid kohtingule minna. »
Kui sa tead kedagi, kellega su vallaline sõbranna võiks hästi sobida, siis ütle seda, aga unistada pole mõtet.
10. «Ma olen nii kade, et sa oled vallaline. Sa saad kõik plaanid ise teha.»
Tegelikult on nii et, kui sa päriselt oleksid kade, siis sa oleksid ka vallaline.


description: Täna, 4. oktoobril käivitab SOS Lasteküla omanäolise sotsiaalkampaania, mille peategelasteks on viis väikest eksperti, kes otsivad uusi perevanemaid. Kampaaniaga soovitakse laiemale avalikkusele muuhulgas teada anda, et SOS emaks või isaks saab hakata ka oma kodus.

title: Tähtsaim töökuulutus, mida täna näed: kas sina sobid emaks või isaks?

maintext:
Sotsiaalkampaania eesmärgiks on leida uusi perevanemaid, kes pakuksid hoolt, armastust ja tuge vanemlikust hoolest ilma jäänud lastele ning tõsta laiema avalikkuse teadlikkust SOS perevanemate töö sisust ja SOS Lastekülast üldisemalt.
Kampaaniaga loodab SOS Lasteküla silma jääda kõigile neile potentsiaalsetele emadele ja/või isadele, kes võiksid kaaluda võimalust tulla SOS Lastekülla perevanemaks või kes sooviksid lastele oma kodus perekonda pakkuda ja kodutunnet luua.
«Meie soov on leida väga häid emasid ja isasid neile lastele, kes on kaotanud oma bioloogilised vanemad. Seekord käib emade ja isade otsimine läbi väikeste laste silmade. Kui äriettevõtted palkavad tippjuhtide leidmiseks appi professionaalsed personaliotsingufirmad ja talendiotsijad, siis SOS Lasteküla otsustas teha sama – kaasata perevanemate otsimise protsessi tipptasemel eksperdid,» ütles SOS Lasteküla tegevdirektor Margus Oro. «Emade-isade leidmisel abistab Lasteküla viis 5-11aastast eksperti, kes teavad kõige paremini, milline peab olema üks tubli ja asjalik ema või isa. Kampaania jooksul arutlevad väikesed eksperdid perevanemate rolli üle ning koostavad töökuulutuse.»
Samuti jagab kampaania infot selle kohta, kuidas perevanemaks olemine siis tegelikult käib, kes ema või isa selles protsessis abistavad ning mil moel saavad osapooled ühiselt tegutsedes muuta paljude laste elu.
SOS Lasteküla on pakkunud vanemliku hooleta jäänud lastele turvalist ja armastavat kodu juba üle 20 aasta. Iga laps elab oma kodus ehk professionaalses kasuperes, kus tema eest hoolitsevad SOS perevanema(ad), kes elavad lastega ööpäevaringselt koos. Perele on abiks SOS pereabiline, kes vajadusel perevanematele hingetõmbeaega annab. Vajadusel abistab perevanemaid professionaalne meeskond koos erinevate erialaspetsialistidega.
SOS Lasteküla kiire ja pidev kasvamine ongi tinginud tublide ja asjalike emade ja isade puuduse. Kui me toredaid perevanemaid ei leia, jäävad väga paljud lapsed ilma kodutundest ning ei saa mitte kunagi kogeda, mida tähendab armastust täis kodu.
2015. aastal tuli SOS Lastekülla elama 64 uut last, kellest kõige noorem oli pooleaastane. Kokku elas 2015. aastal SOS Lastekülas 211 vanemliku hoolitsuseta last.
Tänasel päeval on SOS Lastekülal kodud Keilas, Põltsamaal, Narva-Jõesuus ning Juurus ning üks pere kasvatab lapsi oma kodus. 2017. aasta esimeses pooles avatakse kodud ka Kohtla-Järvel.
/ SOS Lasteküla Eestis
Lisainfot sotsiaalkampaania kohta leiab SIIT.


description: Sotsiaalmeedias teeb ilma levima läinud arve ühest USA sünnitushaiglast, milles küsitakse vanematel lapse hoidmise eest ligi 40 dollarit.

title: USAs esitati vanemale pärast sünnitust lapse süles hoidmise eest arve

maintext:
USAs on haiglas sünnitamine teatavasti tasuline ja haiglaarve saamises pole iseenesest midagi imelikku. Küll aga olid noored lapsevanemad, kes foto arvest Redditisse postitasid, väga üllatunud, kui nägid, et peale keisrilõike, imetamisnõustaja ja teiste tavaliste teenuste oli arvele lisatud ka «nahakontakt pärast keisrilõiget». Lapse sülle võtmise eest küsiti vanematelt 39,35 dollarit, edastab Distractify.
«Keisrilõike ajal küsis õde mu naiselt, kas ta tahab pärast beebi sündi lapse nahakontaktiks sülle võtta,» kirjutas mees pildi kommentaariks. «Igaüks ütleks selle peale jah. Täna märkasime seda just arvel. Õde lasi mul last hoida naise kaelal/rinnal. Ma isegi laenasin kaamerat, et meist mõned pildid teha. Kõik, kes asjasse puutusid, olid väga toredad ja see oli meile positiivne kogemus. Seda aga arvel nähes saime mõnusasti kõkutada.»
Kuigi noor isa ei olnud haigla peale pahane, ärritusid teised inimesed, kes sotsiaalmeedias ringlevat fotot nägid. Vähem kui 24 tunniga vaadati fotot arvest koguni kolm miljonit korda.
Õnneks selgitab üks teine Redditi kasutaja, miks on selline «teenus» tasuline: «Sünnitusõena võin seda mingil määral selgitada. Ma ei teadnud, et haiglad selle eest raha võtavad, kuid selleks, et vanemad saaks operatsioonisaalis lapse rinnale võtta, on vaja üht lisatöötajat, kes beebit jälgiks. Varem viidi beebid sünnituselt otse lastetuppa, kui oli kindel, et lapsega on kõik korras. Nahakontakt operatsioonisaalis on uus asi ja selleks peab juures olema üks lisaarst, kes jälgib, et lapsega oleks kõik korras.»


description: Juuli lõpus kuulutasid Eesti rõivadisainer Liina Stein ja üks enim jälgitud moeblogija Kristjaana Mere koostöös Samsungiga välja noorte moetalentide konkursi, mille kaks võitjat on nüüdseks enam kui kuu aega tutvunud moemaailma telgitagustega tuntud mentorite juhendamisel.

title: Video: vaata, kuidas noored talendid moemaailmas proovile pandi

maintext:
Oma unistust disainerikarjäärist asus kuu aega tagasi täitma Anette Sepp, kes on Liina Steini näpunäidete järgi tegutsedes ja igapäevaelust inspiratsiooni ammutades valmis saanud oma päris esimese kleidiga. Anette ülesanne oli luua Steini kollektsiooni sobiv kleit, mis on üles sätitud ka disaineri showroomi kõigile tutvumiseks.
«Viimased kuud minu elus on olnud väga põnevad ja inspireerivad. Olen siiralt tänulik, et sain võimaluse õppida Liina Steini käe all ja tuua oma looming välja tema showroomis. Samas tean, selleks et moemaailmas läbi lüüa, pean veel õppima, katsetama ja endast parima andma,» kirjeldas oma unistuste poole püüdlemist Anette.
Modellikarjäärist unistav Käthlin Pärn sai samal ajal Kristjaana Merelt hulgaliselt moenõuandeid ning lõi tuntud moeblogija abiga oma esimese professionaalse moeportfoolio.
«Ma õppisin tänasest päevast väga palju. Arvan, et see on mulle väga kasulik edaspidiseks, kui hakkan iseseisvalt otsima tööd modellinduses. Olen väga rahul ja väga õnnelik!» ütles Käthlin pärast oma esimese väljakutse läbimist.


description: Mida näed sina pildil? Õliselt läikivaid jalgu?

title: Vaata: järjekordne optiline illusioon on interneti kihama pannud

maintext:
Once you see it you can't unsee it pic.twitter.com/5mREeJUhYV — bree (@msbreeezyyy) October 25, 2016
Tegemist on järjekordse pildiga, mis on internetis inimesed peast segi pööranud. Tegemist on optilise illusiooniga, mis, kui see purustada, enam end sulle sellisena ei näita.
Niisiis, kas pildil on läikivad jalad või... valge värviga määritud jalad?
Foto autor ütles BuzzFeedile, et tal polnud üldse plaanis nii segast ja huvipakkuvat pilti lavastada. Ta oli lõpetamas kodutööd, kui otsustas ülejäänud valge värviga niisama mäkerdada. Kui aga pilt Instagrami jõudis, liikus see kiirelt edasi Twitterisse ja lõbus segadus saigi alguse.


description: «See naine on Euroopa suurima palgalõhega riigi esimene naispresident,» teatab Facebookis päevakajalistele videotele pühendatud lehekülg AJ Plus. Nende viimatise video teemaks, mida on esimeste tundide jooksul juba jagatud üle tuhande korra ja vaadatud ligi 6300 korda, on meie värske president Kaljulaid.

title: Kersti Kaljulaid jõudis palgalõheteemalisse populaarsesse netivideosse

maintext:
Naised teenivad Eestis peaaegu 30 protsenti vähem kui mehed, annab video teada. «Ma töötan ärialal ning enamik äripartnereid on mehed,» räägib Kate Rummel. «Minu meelest on suurepärane, et meil on naispresident!»
Kersti Kaljulaid on riigi neljas president alates Eesti iseseisvumisest aastal 1991. Poliitvõim on peaministri, mitte presidendi käes, kuid president on ka riigikaitse kõrgeim juht ning tal on legislatiivne vetoõigus.
Õpetaja Katrin Voormann ütleb videos, et Eesti jaoks on tegemist uue peatükiga. «Ta saab näidata, et naised võivad olla suurepärased juhid.»


authors:
Arteri Moe- Ja Ilutoimetaja
Sander Ilvest
Foto- Ja Videoreporter

description: Omanimelise pesumärgi disainer ja juht Kriss Soonik-Käärmann tunneb naiste kehakomplekse paremini kui keegi teine. Enamgi veel – nende arstimine on talle nii tööks kui ka kireks. «Just loomulik ilu on naise trump, pole mingit vajadust ennast ümber vormida,» kinnitab Kriss.

title: Ennast ei tohi ahistada!

maintext:
Täiuslike pesumodellide kõrval tunneb enamik naisi end ebakindlalt. Kõõritab kaunitari ja pabistab oma keha pärast – oi, mul on siin ju liiga palju ja seal liiga vähe… Pesudisainer Kriss veedab oma tööpäevi just selliste sireenide keskel, ent ei lase end karvavõrdki häirida. «Ka kõige kaunimad naised leiavad enda juures midagi, mis neile ei meeldi. Minu silmis võib ta olla täiuslik, aga küll ei meeldi mõnele tema kõrvad või nina või juuksed. Mõni päev tahad ise ka, et kõht oleks väiksem või musklid suuremad. Ma ei ole näinud ühtegi naist, kes oleks endaga 100% rahul – naised oskavad ikka ülikriitilised olla!»
Naiste pikalt kestnud objektistamine on teema, mille vastu Kriss Soonik võitleb oma loomingu kaudu. «Liigume vaikselt selles suunas, et naine ei pea olema surutud mingisse vormi, vaid saab olla tema ise. Naised on aru saanud, et ennast ei pea karistama, kõik ei pea välja nägema nagu modellid, see oleks ju ajuvaba! Pesuga saab oma keha täielikult muuta, mida kõike võib vormida… Aga naine ju tahab end omas nahas, iseendana hästi tunda! Olen kindlalt mugavuse ja ilu kombinatsiooni poolt, pesu ei tohi ahistada ega keha muuta. Siis annab see naisele eneseusu ja sõnumi – sa oled ilus just sellisena, nagu sa päriselt oled!»
Särav ja enesekindlusest pakatav Kriss tunnistab rahulikult, et on ka ise keha pärast põdenud. «Kunagi ma vihkasin oma nina! Kusagil keskkooli lõpus veel, näed – päris kõrge eani.
Rinnad on mul ka väikesed, aga kui peaksin neid puššima, tunneksin ennast väga halvasti. Mul on olnud au ka paar naist täiesti ebavajalikust rinnasuurendamisoperatsioonist päästa.»
Eks alati tahaks rohkem vormis olla, kuid Kriss armastab süüa ning pole elu sees dieeti pidanud. Sport on talle lihtsalt igapäevaelu osa, mis aitab keha õnnelikuna hoida. «Mul on vähemalt tore suhe oma kehaga – kui ta hakkab täielikult käest ära minema, siis ise ajab mind jooksma või liigutama. Endaga leppimine pole lihtne, aga vajalik. Elad ju ainult korra, kas tõesti on vaja seda aega raisata enda piinamisele. Elus on muudki, mille pärast muretseda, kui sa tõesti nii väga tahad seda teha.»
Kriss on veendunud, et pesu kaudu on võimalik kehakomplekse leevendada ning aidata naisel end täisväärtuslikuna tunda. «Ühiskonnas on iluideaalid kõvasti muutunud. Ilu on lai mõiste – selle alla mahuvad igas mõõdus naised. Ei tasu teistega sarnaneda, kellegi teise moodi olla – see on halvim, mida naine saab endale teha! Isikupära on naise tegelik trump.»
Uut, varasemast märksa loomulikumat keha näitavad uhkusega ka näitlejannad, lauljad ja avaliku elu tegelased. «Vaata, mis toimub Hollywoodi punastel vaipadel! Mõni aeg tagasi olid kõigil suured melonid kurgu all, aga nüüd näitab aina rohkem naisi keskmist näppu kogu sellele ahistavale süsteemile! Naised eelistavad olla loomulikud, paljud ei kanna enam üldse rinnahoidjat. Kõik need eluterved ideaalid jõuavad vaikselt ka meieni.»
Oma rida on disainer ajanud algusest peale. Kaheksa aasta eest valitsesid veel üles pušitud büstid, kuid Kriss Soonik Loungerie pakkus toestuseta kerget pesu, millest õhkus iseteadlikku seksapiili, mängulist nutikust ning modernset lihtsust. Naised olid vaimustuses. Nüüd on sama suuna võtnud kogu moemaailm. «Olin noor ja uljas, meri põlvini – ma ei mõelnud üldse kehakuvandile, tegin lihtsalt seda, mis oli fun! Praegu olen väga õnnelik, et käivitasin oma märgi õigel suunal ja õige sõnumiga,» räägb Kriss.
Moekunstniku eelis on terav taju mõistmaks, kuhu maailm teel on. Kriss usub, et muutuvate hoiakute taktis saavad naised aina tugevamaks, hõivavad võtmepositsioone ka filmitööstuses ja meedias, ning kuvand, kuidas neid kujutatakse, läheneb üha enam n-ö pärisnaisele. Mitte mingile meeste jaoks välja mõeldud nukule, kellega keegi ilma tohutu pingutuseta ei sarnane.
«Ega meestele ka enam sellised naised ei meeldi! Pole vaja nii tohutult vaeva näha, naturaalne ilu on ka väga tore. Vahel võid end kontrasti mõttes ju üles lüüa, aga kellel on tänapäeval aega pool päeva peegli ees seista,» ütleb moelooja, kelle sõnul ei osta mehed pesu eesmärgiga naisest nukukest teha, vaid valivad väga maitsekaid asju, mis tõstavad naise enesekindlust. «Tihti me alahindame mehi! Mehed ei taha oma naist objekti rolli suruda, pigem teevad naised ise endale palju rohkem liiga. Kogu aeg pabistame, et kuidas ikka rohkem meeldiks oma mehele… Võiks alustada hoopis sellest, kuidas sa iseendale rohkem meeldid! Kui naine on enesekindel, siis päris kindlasti ka mees aktsepteerib teda sellisena, nagu ta on.»
Olukorras, kus mõni naine on siiski hädas härraga, kes tema keha kallal iriseb ja ta eneseusku maha teeb, on moelooja konkreetne: «Siis ta pole sulle lihtsalt õige mees. Kui sa oled ise endaga rahul, pole kellegi õigust vinguda, et sul võiks suuremad rinnad olla.»
Kriss mõistab hästi naisi, kelle jaoks ta kavandab, kuid ei mõista lõpuni, miks naised ise üksteist saboteerivad. «Klatši on võimatu vältida, kui keegi tahab salvata, leiab selleks alati põhjuse. Mulle tundub, et kritiseerijad on ise ebakindlad ja heidavad teistele ette asju, mis on neil endil südamel. Aga võib-olla on see naistel lihtsalt veres, et teine naine hakitakse üht- ja teistpidi läbi. Kui naised oleks ise rohkem tšillid, oskaks nad ka välise ilu ületähtsustamisest mööda vaadata ega elaks oma hirme välja teiste kaela.»
Kriss pooldab ilu, kuid eitab punnitatust ning stressi tekitavaid iluideaale, mis naised kammitsaisse suruvad. «Selge see, et ka naturaalsusel on teatud piirid, peab ära tundma, kus lõpeb loomulikkus ja algab laiskus. Muretsemine selle pärast, kas ollakse ikka piisavalt ilusad, muudab aga ebakindlaks. Tean seda omast kogemusest – kui hakkad end teistega võrdlema, on alati keegi sinust parem. Vabanesin sellest nii, et hakkasin end teadlikult vähem tuunima, ja sain aru, et isikupärane olla meeldis mulle palju rohkem. Pole mõtet võitlema minna.»


description: Tallinn Fashion Week toimub juba paari nädala pärast, 19.-21. oktoobrini Kultuurikatlas. Tegemist on Eesti moemaailma ühe kõrghetkega, sest just siis antakse välja Eesti ihaldatuim moedisaini auhind Kuldnõel.

title: Tallinn Fashion Week läheneb! Hääleta oma lemmiku poolt siin!

maintext:
Viis küsimust, mis aitavad tuvastada: kas su kaaslane on abieluks sobiv?
Olgem ausad, kui sa hakkad kellegagi deitima ja teed asja nii-öelda ametlikuks, mis tähendab seda, et panete ennast Facebookis suhtesse, siis sa ilmselt ei mõtle sellele, kas temast saaks ka ideaalne abielumees.


description: Rohkem kui pooled mehed ei tea, et just see üks väike liigutus võib kogu seksielamuse totaalselt pea peale keerata – ja seda heas mõttes!

title: Meestele: üks väike saladus, mis muudab sind parimaks voodipartneriks

maintext:
Seksist ei saa iial küllalt, sellest võib vist lõpmatuseni kirjutada. Seks on oluline osa meie elust ning uusim uuring aitab veelgi heita valgust sellele, kuidas linade vahel teineteisega paremini suhestuda.
Mirror esitab kõigepealt aga küsimuse: kui sina, mees teaksid üht väikest liigutust, mis parandab su partneri jaoks suguühte naudingut 30 protsendi võrra, kas sa tahaksid seda teada? Sest tuleb välja, et selline liigutus on just olemas, kuid üle poolte meestest ei viitsi seda ette võtta – see muidugi valmistab naistele meelehärmi.
Muret ei tasu aga tunda, tegemist pole mingi ülikeerulise positsiooniga või ammuunustatud Kama Sutra tarkusega. Asi on väga lihtne: suguühtejärgne kaisutamine tõstab naiste naudingut 30 protsenti.
Kanada seksuaaltervise keskus ja Trojani kondoomide valmistajad viisid läbi uuringu, mis tõestas, et «järelmäng» on naiste jaoks sama oluline kui eelmäng, samas 53 protsenti meestest eelistab pärast ühet kas jalga lasta või kiirelt muude tegemiste kallale asuda. Uuringu juht dr Robin Milhausen kinnitas, et tegemist on kõige kiirema ja lihtsama viisiga, kuidas hüppeliselt parandada iga suhet. Kaisutamise terviseks!


description: Istuv eluviis ja kehv toidulaud on peamised põhjused, miks su keha ei põleta nii usinalt kaloreid, kui ta võiks. Õnneks saad sa ise nii mõndagi ära teha, et metabolismile hoogu juurde anda.

title: Seitse geniaalset viisi oma ainevahetust kiirendada

maintext:
Lifescript toob välja seitse saladust, kuidas seda teha.
1. Maga rohkem. Uuringud on näidanud, et unepuudus tekitab kehas paraja segaduse, nii ei ole ka imestada, miks kilod aina kogunevad. Üks uuring näitas, et inimesed, kes regulaarselt magasid vaid viis tundi, suurendasid nii oma kehas «näljahormoonide» hulka ligi 15 protsenti, samas näljatunnet alla suruvate hormoonide hulk vähenes 15,5 protsenti. Eksperdid soovitavad ööpäevas vähemalt seitse-kaheksa tundi magada.
2. Ärka varem. Kui su hommikurutiin koosneb vaid ärkamisest ja pesemisest, oled sa loobunud kahest väga olulisest asjast, mis aitaks su ainevahetust kiiremini tööle panna. Esiteks söö hommikusööki – kohvi ei loe. Teiseks peaksid sa võimlema. Isegi 20minutilises jalutuskäigust või sörgist piisab.
3. Ole aktiivne. Tundub ehk võimatu, aga inimene peaks iga päev end aktiivselt liigutama. Kardiotreening ergutab ainevahetust ning ajutiselt vähendab ka näljatunnet. Ära karda ka rohkem kui korra päevas end liigutada – miks mitte teha ühe tunniajase treeningu asemel hoopis kaks pooletunnist!
4. Söö terve päeva. Viis-kuus pisemat söögikorda on parem kui kolm-neli suuremat, usuvad eksperdid. Hoia käeulatuses tervislikke vahepalasid ning ära jäta toidukordi vahele.
5. Tõsta klaas. Jah, ajutiselt võib kaalunumber ilusam tunduda, kui sa veejoomisest hoidud, kuid pikemas perspektiivis mõjub see kahjulikult. Dehüdratsioon paneb su keha arvama, et sa oled näljas ning joogiklaasi asemel sunnib see su käe hoopis söö järele sirutama. Joo vett ning oota 20 minutit, et aru saada, kas tegemist oli tõesti näljatundega või oli asi hoopis janus.
6. Söö vürtsikaid toite. Vürtsised toidud tõstavad kehatemperatuuri, mis on omakorda seotud metabolismiga, samuti suurendavad vürtsikad toidud söögist saadavat rahulolutunnet. Mida kiiremini saavutad sa aga söögist rahulolutunde, seda kiiremini sa söömise lõpetad.
7. Ära unusta kaltsiumit. Uuringud on tõestanud kaltsiumi head mõju kaalulangetamise protsessis ning kõrge kaltsiumisisaldusega dieet aitab tõhusamalt rasvu põletada.


description: «Ma tahtsin, et milleski nii traagilisest tuleks midagi head,» selgitas Wendy Cruz-Chan, kes kaotas oma lapse haruldase infektsiooni tõttu emakas.

title: Lapse kaotanud naine sai hakkama imelise teoga

maintext:
Wendy Cruz-Chan oli 19ndat nädalat rase, kui ta kaotas oma poja Killiani, kes sündis surnuna. Naise keha seevastu ei lakanud tootmast rinnapiima, mille naine otsustas annetada neile beebidele, kes seda vajavad. Ühtlasi aitas see naisel toime tulla surnult sündinud poja leinaga.
«Ma sain aru, et rinnapiima annetamine andis mulle eesmärgi teha midagi head ja aitas seeläbi paraneda. Mul on lihtsalt hea olla, kui ma näen neid beebisid, keda ma olen aidanud,» rääkis Cruz-Chan.
Olenemata sellest, et protsess oli naise jaoks väga valus, sest ta pumpas piima regulaarselt ka öösel ütles ta, et see on tema poja mälestuseks ja emaarmastusel ei ole piire. Kolme kuu jooksul õnnestus naisel oma rindadest välja pumbata ligi kuuskümmend liitrit rinnapiima, mis läheb lastele, kes seda vajavad.


description: Kohtumine uue kallima vanematega võib olla närvesööv kogemus, kuid samas pakub see ka unikaalset sisevaadet tema nendele külgedele, mida ta tavaliselt sulle ei näita.

title: Kohtumine vanematega: mida su mees loodab sinu kohta teada saada

maintext:
Samuti ootame me kõik hingevärinal, et teada saada, mida meie vanemad partnerist arvavad, kuidas partner nendega läbi saab ja kuidas õhtu kujuneb. Et teada saada, mis mõtted käivad meestel enne tüdruksõbra vanematega kohtumist peast läbi, rääkis Verily seitsme kutiga. Selgus, et on kolm peamist asja, mida nad loodavad sinu kohta sinu vanematega kohtudes teada saada.
Kuidas sa nende juuresolekul käitud?
Me tunneme end oma lähedastega kõige vabamalt ning see pole suurem asi saladus. Ilmnevad meie hoiakud ja väärtused, pinnale hulbivad hinnatud mälestused. Selle külje sinust nägemine aitab mehel sind paremini mõista.
Milline su ema on?
Mehed usuvad, et naise emaga kohtumine on otsekui kiire ajareis tulevikku. Kuigi asjalikud mehed ei hinda inimesi pealiskaudselt vaid välimuse põhjal, vaatavad nad aga paratamatult, millised on su pere sarnased jooned. Samuti on meeste jaoks oluline, et nad saaksid hästi läbi sinu isaga ning ei põrkuks olulistes küsimustes.
Kas su perekonnadünaamika on terve ja toetav?
Mehed tahavad sinu vanematega kohtudes tunnetada, et nad on teretulnud ning et terve sinupoolne pere on teie suhte osas toetav. Kui su pere on armastusväärne, võib see panna teda sind veelgi enam armastama. Kui aga perekonnas on pingeid ja tülisid, on see ju lõppeks rist, mida peate te tulevikus paarina siiski ühiselt kandma ning see on mehe jaoks oluline informatsioon. Ka aitab see tal sind paremini mõista ning olla su murede suhtes toetavam.


description: Hiljutine uuring, mis avaldati ajakirjas Personality and Social Psychology Review, näitas, et hea läbisaamine kolleegidega mõjutab positiivselt ka su tervist.

title: Uuring: head suhted tööl on su tervisele kasulikud

maintext:
Psühholoogid analüüsisid 58 eri uuringut, mis hõlmas rohkem kui 19 000 inimest üle kogu maailma. Selgus, et pole vahet, mis on su amet – kui sa tunned tööl kokkukuuluvust, on sul väiksem risk kogeda stressi ja läbipõlemist.
Samuti selgus, et töö iseloomul ei pruugigi olla nii suurt mõju su heaolule, kui varem arvatud. Võtmeks ongi hoopis suhted töökaaslastega ning sotsiaalsed grupid, kuhu sa tööl kuulud. Eelnevad uuringud on pigem olnud keskendunud sellele, kui suurt rahulolu töötajad ettevõttes tunnevad ning kui hästi motiveeritud nad on.
Uuringu juht dr Niklas Steffens (Queenslandi ülikooli) tõdeb, et tegemist on esimese suure uurimistööga, mis näitab, et organisatsioonisisene samastumine on otseselt seotud parema tervisega. «Tulemused tõestavad, et kui inimestel on töö juures meie-tunne, paraneb nii nende sooritusvõime kui ka tervis. Me põleme vähem läbi ja tunneme end üldiselt paremini, kui me tunneme asutusesiseselt kogukonnatunnet,» võtab Steffens asja kokku.
Üllatusliku leiuna selgus, et mida rohkem oli kollektiivis naisi, seda nõrgem oli õlg õla tunne. Ühe põhjusena spekuleerib Steffens, et organisatsioonide kultuur on sageli ikka veel liiga «maskuliinne», mis toob kaasa selle, et isegi kui naisi on rohkem, tunnevad nad end marginaliseerituna ega samastu hästi ettevõttega.


description: Tegelikult võib ekstraverdi ja introverdi vahel olla väga õhuke piir. Isegi, kui inimene ise arvab, et ta on kindlasti introvert võivad tal olla mõned ekstraverdi jooned, mis teatud situatsioonides esile kerkivad.

title: Kaheksa märki, et oled pigem ekstravert

maintext:
Tihti on nii, et inimesel on nii ekstraverdile kui introverdile omaseid jooni, mis tõttu jääb ta kuskile kahe inimtüübi vahele ja see täiesti normaalne. Kui keegi on vaikne, siis see ei tähenda kohe, et ta oleks introvert, vahendab Bustle. Eksperdid ütlevad, et 50 kuni 74 inimestest on ekstraverdid ja kui sa tahad teada saada, kumba gruppi sina kuulud, siis loe järgmised väiteid, mis kuuluvad pigem ekstravertidele.
1. Sulle meeldib korraldada ühiseid istumisi
See ei pruugi tähendada seda, et lähed suure seltskonnaga linna, aga sulle meeldib kutsuda sõpru külla ja sa naudid inimestega suhtlemist.
2. Sa suhtled palju sotsiaalmeedias
Sotsiaalmeedia on hea viis, kuidas kodust lahkumata saad inimestega suhelda. Kui sa oled sotsiaalmeedias küllaltki aktiivne või sulle meeldib inimestega sõnumeid vahetada, siis see võib olla märk sellest, et oled pigem ekstravert.
3. Sa tahad oma muresid sõpradega jagada
Introvertidele meeldib rohkem iseseisvalt probleeme lahendada, aga ekstraverdid tahavad kellegagi murettekitavast asjaolust rääkida.
4. Sa naudid uusi kogemusi
Kui sa otsid pidevalt midagi uut, et kogeda, siis see tähendab seda, et sa oled pigem ekstravert, sest viimased on spontaansemad ja otsivad pidevalt midagi uut.
5. Inimesed ütlevad sinu kohta, et sinuga saab kergesti jutule
Kui enam inimesi kirjeldavad sind sõbraliku ja avatuna, siis sa ilmselt oled pigem ekstravert.
6. Sul on üksinda kodus igav
Inimesed, kes muutuvad tüdinuks ja kellel hakkab üksinda midagi tehes igav, on pigem ekstravertsed. See tähendab seda, et nad saavad oma energiat teistega suheldes.
7. Sa saad väga paljude erinevate inimestega läbi
Vaata oma sõpru ja analüüsi, kas nad tegelevad kõik sama asjaga või on nende huvid ja iseloom väga erinevad. Väga varieeruv suhtlusring on omane ekstraverdile.
8. Sind ümbritsevad inimesed on sinu jaoks sotsiaalne tugi
Raskes olukorras tunned sa ennast paremini ja turvaliselt, kui su ümber on palju sõpru või sugulasi, kes on sinu jaoks justkui sotsiaalne tugi, et hakkama saada.


description: Tuleb välja, et traditsiooniline kõhulihaseharjutus, kus sa pikaliasendis enda ülakeha kõverdatud põlvede juurde tõstad, on tegelikult sulle isegi pigem kahjulik.

title: Põhjus, miks lõpetada kõhulihaseharjutuse tegemine

maintext:
AOL teatab, et on aeg klassikalise kõhulihaseharjutusega hüvasti jätta – vähemalt tuleks lõpetada selle samal viisil tegemine. Nimelt on erinevad uuringud näidanud, et nii on meie selgroog liiga suure pinge all ning võib kaasa tuua erinevaid terviseprobleeme.
Millega aga harjutus asendada? Selge on ju see, et kõiki lihaseid tuleks ühtviisi treenida! Asjatundjad soovitavad asenduseks proovida näiteks plangu-harjutust – nii töötab märksa rohkem lihaseid korraga ning kerelihased saaavad hea koormuse.


description: Sa toitud paremini, sul on rohkem energiat, sa tunned ennast paremini ja sa näed parem välja. Siin on veel kümme põhjust, miks juua smuutisid.

title: Kümme põhjust, miks juua smuutisid

maintext:
Naine, 40+: peaaegu armastuskiri mehele, kes seisab naise taga
Elu on igas hetkes, enamasti on sekundi murdosa tagantjärele kõige täpsemalt ja kõige rohkem kirjeldatud mõõtühik, mis märgib mõne uue ajajärgu või lausa ajastu algust. Ma olen alati arvanud, et sekundi murdosa juhtub dramaatiliselt või vähemalt saabub suure pauguga; et selles on mingi teatraalne saatuse sõrme puudutus. Selgub, et kõik võib juhtuda ka nähtamatult, hapra jalaga silma võrkkesta lõhki rebides.


description: Tulemas on pingeline periood. Vaata, mida lubavad täheseisud sulle!

title: Postimehe nädalahoroskoop 15.-21. oktoober

maintext:
Jäär 21. märts – 19. aprill
Nädala algul valitseb rahutu meeleolu. Rutiinsed kohustused muudavad sind närviliseks. Tahaksid põgeneda, midagi uut ja huvitavat kogeda. Pole välistatud, et sukeldud pea ees pöörasesse armuseiklusse. Töönädal võib endaga kaasa tuua jõulist võimuvõitlust tugevate konkurentidega.
Sõnn 20. aprill – 20. mai
Töine õhkkond on elektrit täis. Asjad ei pruugi kulgeda plaanipäraselt. Mida paindlikum oled, seda kergem sul on. Keegi mõjukas isik – näiteks ülemus, mentor või õpetaja – võib sind panna olukorda, kus sulle tundub, et valikuvõimalus puudub. Sul tuleb enda eest seista, oma vajaduste läbisurumiseks võib-olla ka jõudu kasutada.
Kaksikud 21. mai – 21. juuni
Sisemine pinge võib suur olla. Kui miski tekitab sinus negatiivseid tundeid, siis ei tohiks sa neid kindlasti endasse suruda või mingites probleemides ennast süüdistada. Tuleb leida ohutu viis negatiivsest energiast vabaneda. Näiteks usaldusväärsele inimesele kõik hingelt ära rääkida või siis endale tublisti füüsilist koormust anda.
Vähk 22. juuni – 22. juuli
Muudatused tööl võivad suurendada su tegevusvabadust või põhjustada segadust. Partnerlussuhetes kipud olema ülemäära impulsiivne. Mingi üsna süütu seik võib sinus vallandada armukadedushoo. Kui emotsioonid möllama pääsevad, võid kallimale mõtlematute sõnadega haiget teha.
Lõvi 23. juuli – 22. august
Tööl on nüüd oht üle pingutada. Sulle võib tunduda, et tead paljusid asju kolleegidest paremini, et sinu tõde on ainuõige. Kui sa oma käitumist ei kontrolli ja teisi liiga ülbelt käsutama kipud, on vastuseis kiire tekkima. Ole mõistusepärane, ära hakka jonnakalt oma tahtmist läbi suruma.
Neitsi 23. august – 22. september
Rahaasju ajades proovi olla ettevaatlik, mõtle iga väljaminek üheksa korda läbi. Võimalik on nii äkiline vedamine kui ka see, et kaotad suurema summa. Laenu ära sel nädalal anna ja võlgu ka ära võta. Lastega suhtlemisel pead olema ülimalt kannatlik ja toetav, isegi juhul, kui nad mingi pahanduse kokku on keeranud.
Kaalud 23. september – 23. oktoober
Nädal on huvitav, samas omajagu heitlik. Kuidas sa ka ei planeeriks, ikka arenevad asjad kiire tempoga kuidagi omasoodu. Sel nädalal ei maksa hakata vanema põlvkonna esindajatega probleemseid teemasid selgeks rääkima – halvemal juhu võib see lõppeda tüliga. Ettevaatust tuleohtlike ainete kasutamisel!
Skorpion 24. oktoober – 21. november
Üsnagi rahutute planeediseisudega nädal. Tööl võib toimuda etteaimamatuid asju. Mõni jutuajamine või koosolek ähvardab lausa sõnasõjaks kiskuda. Lahkhelid ideede ja arvamuste pinnalt on kerged tekkima. Kui asi käest ära kiskuma hakkab, võta tuurid maha, hoidu õli tulle valamast!
Ambur 22. november – 21. detsember
Elu on põnev, aga ka omajagu keeruline. Küllap panustad täie jõuga äri- ja rahaasjade ajamisse. Võid seejuures väga edukas olla, lausa läbimurde sooritada. Samas võib aeg kaasa tuua tugevat konkurentsi, milles vastu panemiseks pead olema ühtaegu nutikas ja tegutsema otsustavalt ja jõuliselt.
Kaljukits 22. detsember – 19. jaanuar
Marsi ja Pluuto ühendus on vaat et plahvatusohtlik taevaseis, mis annab sulle tohutult energiat, mille õigesse kanalisse suunamisega tuleb tublisti vaeva näha. Kui sellega edukalt hakkama saad, võid midagi väga suurt korda saata. Samas varitseb oht sattuda konfliktide ja võimuvõitluse keerisesse.
Veevalaja 20. jaanuar – 18. veebruar
Ehkki tänases päevas elamine ei ole sulle üldjuhul raske, võivad nüüd sündmused sind taas minevikuprobleemide keerisesse tõmmata. Kui midagi on omal ajal lahendamata jäänud, tuleb sul sellega nüüd aktiivselt tegeleda. See võib küllaltki suurt sisemist pinget tekitada.
Kalad 19. veebruar – 20. märts
Äriasjus ole valvas! Ootamatult võib tekkida põnevaid võimalusi, mis tuleb välkkiirelt ära kasutada. See, kas koostöö sujub, sõltub meeskonna sisekliimast. Kui olete kaaslastega ühise asja eest väljas, tegutsete nüüd väga tulemuslikult. Ent kui meeskonnas on sisepingeid, võivad need jõuliselt välja lüüa.
Koostanud Maria Angel, www.eestihoroskoop.ee


description: Ehtebränd Monquér esitles eile, 5. oktoobril uut õhupallidest inspireeritud kollektsiooni «Titanium Balloons».

title: Kodumaise ehtebrändi Monquér uusimas ehtekollektsioonis on õhupallide kergust ja värvi

maintext:
Monquér usub, et universumis on kõik omavahel seotud ning nende eesmärk on tabada seoseid ja ilusaid hetki, mis ei ole nii ilmsed ja koheselt märgatavad. »Me ei näe asju kunagi täpselt sellisena nagu nad on, vaid kohandame ja kujundame looduses leiduvat meile omase moega. Siduda omavahel õhupallide kergus ning maailma üks kõvemaid metalle titaanium – tõeline väljakutse ja rõõm,» lisab Monquér’i disainer Kateryna Pishon.
Titanium Balloons / Oliver Moosus ja Jana Anhalt
Titanium Balloons / Oliver Moosus ja Jana Anhalt
Ehtesarjas «Titanuim Balloons» on kivide asemel kasutatud titaaniumi. Kuna tegu on maailma ühe kõvema metalliga, siis õige vormi andmine võttis aega rohkem kui neli kuud. Õhupallide naturaalne erk värv ja sära on saavutatud anodeerimise abil. Kollektsioonis on esindatud erineva kuju ja suurusega kõrvarõngad, sõrmused, pross ning kaelakee, mille disain järgib Monquér’i käekirja puhtaid ja selgeid jooni.
Titanium Balloons / Oliver Moosus ja Jana Anhalt
Titanium Balloons / Oliver Moosus ja Jana Anhalt
Monquér on alates 2012. aastast tegutsev kodumaine ehtebränd, mille loomingut iseloomustab ruumilisus ning puhtad vormid. Mõeldes läbi iga väiksemagi detaili, ei ole loodud ehetes midagi üleliigset. Disainer Kateryna Pishon on ehteid disainides ja materjale valides pidanud silmas eelkõige kvaliteeti. Ehted on valmistatud hõbedast, mis kaetakse valge või musta roodiumi või 14K kullaga. Samuti lisavad ehetele omapära erinevad poolvääriskivid ning mere- ja mageveepärlid, mille päritolu ja kvaliteet on teada ning kontrollitud.
Monquér’i stuudio asub aadressil Villardi 24. Brändi tegemistega saab olla kursis Monquér’i Facebookis ning Instagrami konto vahendusel. Monquér’i ehteid saab lisaks stuudiole soetada ka veebipoe monquer.com vahendusel ning Tallinna Kaubamajast, TALI poest ning Eesti Disaini Majast.


description: Õnnelik suhe – see on midagi, mida enamik meist ihkab ja igatseb, kuid mis paistab osaks saavat vaid vähestele. Miks paistab ühtedele õnn naeratavat ning nad leiavad selle ühe ja õige inimese ja veedavad ülejäänud elu õnnelikult koos, samas kui teised jäävad ka pika otsimise järel ikkagi pika ninaga?

title: Grete Tammoja: asi pole selles, et häid mehi vähe oleks

maintext:
Häid mehi pole vähe, tuleb vaid luua realistlikud ootused
Ma tean nii palju naisi, kes leiavad, et häid mehi on vähe (veel vähem muidugi häid vallalisi mehi) ja neid on vaja tikutulega taga otsida ning on täiesti paratamatu, et otsingute käigus komistatakse mõne täieliku kaabaka otsa. Ollakse mõnda aega suhtes ja liigutakse seejärel edasi parematele jahimaadele, lootuses lõpuks ikkagi leida üks nendest äärmiselt haruldastest «headest meestest».
Keegi meist ei ole perfektne ning kahtlemata ei tasu seda oodata enda unelmate kaaslaselt. Naised, kes on loonud endale unistustes ideaalmehe, on juba ette pettuma määratud, kuna sellist meest ei ole lihtsalt olemas. Võib-olla tasuks kaaslast otsides pigem endale kõrva taha panna, et ükski inimene ei saa 100protsendiliselt kellegi ootustele vastata, igaühel meist on oma head ja vead, oma kiiksud ja imelikud harjumused ning tagatipuks veel olenevalt ilmastikutingimustest ja tähtede seisust muutuvad tujud.
Neil naistel, kes pidevalt ühe mölaka otsast teise otsa kipuvad koperdama, soovitaksin ma hoopis hetkeks peeglisse vaadata ja endalt küsida: «Kas on tõesti probleem meestes või äkki hoopis minus endas?» Kas sa ise vastad kõigile teise poole ootustele? KassSina oled see meeste poolt otsitav maagiline «hea naine»? Kas sina teed alati kõike õigesti ja sul pole ühtegi halba harjumust? Andke andeks, aga no ma ei usu seda hetkekski. Ja sellest ei ole ju tegelikult midagi! Me oleme kõik ühed ebatäiuslikud olevused ja me peame sellega leppima. Milleks luua endale kaaslase suhtes sellised standardid, milleni keegi küündida ei suuda? Tehke pigem kompromisse ja püüelge koos parema mina ja helgema tuleviku poole. Nii võidki ühel hetkel avastada, et see järjekordne lurjus ei olegi mitte lurjus, vaid just see täiuslikult ebatäiuslik inimene, kellega soovid enda ülejäänud elu veeta ning kellega koos tahaksid ka ise kasvada ja areneda.
Hea suhte võti on suhtlemine
Tänapäeval on nii levinud arvamus, et kui midagi on katki, siis tuleb see nii ruttu kui võimalik uue vastu välja vahetada. See on muidugi ühest küljest arusaadav, kuna meil on kiiresti muutuv ja arenev maailm, mis pakub meile igal sammul üha uuemaid ja huvitavamaid tooteid. Inimestel on tekkimas suhtumine, et uus on alati parem ning see mentaliteet kipub materiaalsete hüvede pealt üle kanduma ka suhtemaailma. See aga toob kaasa selle, et juba esimese konflikti tekkides kiputakse tihtipeale suhtele käega lööma. Probleemi tekke põhjusesse ei viitsita süübida, kuna palju lihtsam on ju teha kiire lõpp ja eluga edasi liikuda.
Inimesed tunduvad aga unustavat, et suhe ei peagi olema alati lust ja lillepidu. Probleeme ja lahkarvamusi esineb igas eluvaldkonnas, ei ole need suhted siinkohal mitte midagi erilist. See ei tähenda aga koheselt, et suhe pole õnnelik või on pöördumatult katki, osapoolte koostöös on takistustest üldiselt võimalik võrdlemisi lihtsalt üle saada ning seeläbi veel teineteist paremini tundma õppida ja suhet veelgi tugevadada. Need, kes aga esimesel võimalusel rätiku nurka viskavad, ei saagi kunagi seda mõistma, kuna nende meeltes heliseb vaid alarmkell: «Suhe on katki! Otsi uus ja parem!»
Nii röövitaksegi endalt midagi sellist, mis tegelikult väikese vaevaga oleks võinud olla midagi suurepärast. Tihtipeale langevad need sarisuhete harrastajad veel muidugi ka sellesse kategooriasse, kes loovad endale ebarealistlikud eeldused ning on seega juba enne suhte algust hukule määratud.
No mulle lihtsalt ei mahu pähe, kuidas on tänapäeval inimestel täiesti ununenud need põhilised alustalad, millel enamik häid suhteid põhinevad: suhtlus, kompromissid ja soov suhte kallal vaeva näha.
Vähene suhtlemine on tõenäoliselt üks olulisemaid põhjuseid, miks suhted tänapeäval purunevad. Enamik vestlusi toimub läbi nutiseadmete, mistõttu tundub, et inimestel hakkab kaduma normaalse näost näkku suhtlemise oskus. See on aga kindlasti ka üks paare kaugendavaid asjaolusid, suheldaksegi ainult läbi telefoni või interneti, kaotades seeläbi otsese suhtluse vahetu emotsiooni. Õppigem uuesti suhtlema, sest uskuge mind «mina süda sind» läbi Facebooki chat’i ei ole pooltki nii hingeminev, kui seda on päriselt välja öeldud armastuseavaldus. Ma olen kindel, et kui enda teise poolega piisavalt suhelda ning veelgi enam, teineteisega suhtlemist nautida, siis ei tule ka nii kergelt pähe konflikti puhkedes kohe kõik katki jätta ja uut otsima hakata.
Kui ei osata omavahel suhelda, siis on märksa keerulisem õppida omavahel kompromisse leida ning on ka mõistetav, kui kaob soov suhet päästa, kuna partner ei ole see inimene, kellega enda muresid ja rõõme jagatakse, vaid lihtsalt keegi, kellega koos eksisteeritakse. Võiks öelda, et suhtlemine on võti, mis avab ukse kompromissidele ning tänu millele üldse tekib soov suhet hoida ja parandada.
Õnnelik suhe ei ole midagi, mis tekib lihtsalt sõrmenipsu jõul. Samamoodi nagu pole olemas perfektset inimest, ei ole olemas ka perfektset suhet. Igas suhtes esineb aeg-ajalt probleeme, mis aga häid suhteid kehvadest eristab on see, kuidas nende probleemidega tegeletakse. Pimesi partneri süüdistamine, koheselt suhte osas alla vandumine ja parematele jahimaadele suundumine on argpükslik ja rumal. Enne võiks ju ometigi proovida teineteisega rääkida, et ühisel jõul ning vajadusel kompromisse tehes jõuda lahkheli lahendamiseni. Esimene variant võib esmapilgul tunduda lihtsama valikuna, kuid see, kel on vähegi oidu peas ning kes soovib pikas perspektiivis jääda stabiilsesse ja õnnelikku suhtesse, valib kahtlemata viimase!


description: Eelmisel nädalal kogesin vahejuhtumit, milletaolisi olen vist enne küll ainult filmides näinud. Ma rõhutan tugevalt, et käesolev lugu ei ole kirja pandud kellegi häbistamiseks või hurjutamiseks, vaid selleks, et sellest õppida. Nimelt leidsin ma lapse, ja mitte selle oma tavapärase, vaid täitsa võõra.

title: Maarja Kupits: kuidas ma võõra lapse leidsin

maintext:
Rohelise rattaga külaline
See poiss võis olla umbes 10-aastane, või ka õige veidi noorem. Ta meenutas olekult pisut Ron Weasleyt, oli ilusa erkrohelise rattaga ja kenasti kiivristatud. Ma kusjuures nägin juba mõnda aega tagasi, et ta siin mu kodutänaval veidi ekslevalt ringi sõitis, aga jalgrattaga laps äärelinnas ei ületa mitte ühegi kandi pealt mu uudiskünnist, nii et tegelikult ma ei tea, kui kaua ta siin juba tiirutanud oli.
Esimesel korral, kui rohelise rattaga poisiga kohtusime, küsis ta mult viisakalt, kuidas «neist majadest» välja saab, ja sõitis vastuse saanuna minema. Kuna ta tegi seda natuke liiga rutakalt, tõlgendas ta minu konarlikke juhiseid õige mõne meetri võrra teisiti ja läks kvartalist väljumise asemel uuele ringile ümber «nende majade».
Meie järgmine kohtumine ei lasknud end kaua oodata. Seekord nägin teda juba tänava teisest otsast enda poole sõitmas ja ootasin, et ta tuleks uuele katsele ja saaksin paremini seletada, kust täpselt keerama peaks. Jalgrattaga poiss aga oli äraoldud ca 10-15 minutit kasutanud sihtotstarbeliselt ja oma peas end ilmselt nii puntrasse mõelnud, et enne minuni jõudmist keeras ta rattaga hoopis majade vahele ära.
Siin oleks see lugu peaaegu lõppenud, kui mitte tema ürgne meeleheitekarje poleks sealt majade vahelt siiski minuni ära kostnud. Tunnistan ausalt, ma oleksin väga tahtnud seda mitte kuulda. Ma ei ole halb inimene, aga ma olen hirmus laisk ja nagu teada, ei ole võõrad lapsed mu lemmikajaviide. Siiski võitis seekord see hääl mu peas, mis ütles, et no mine vaata ikka, seal on mingi jama. Filmides saavad minusugused tavaliselt esimesena vastu kukalt.
Tõepoolest, seal maja taga ta nuttiski. Tema seisundit võinuks nimetada «täiesti eksinud ja samavõrra hüsteerias». Õnneks rahunes ta kiiresti, kui sai aru, et asjad ei ole tegelikult nii hullud, kui ta arvas. Lugu väga lihtne: elavat muidu mäepealses asulas, tulnud sõbrale külla, sõber läinud koos oma emaga trenni ja sääl ta nüüd siis oligi. Eksinud mis eksinud.
Telefoni? Pole. No ega ma väga ei lootnudki.
Ema-isa numbrit? Ei mäleta. Siis sain aru, et see probleem ei lahene nii lihtsalt, kui oleksin tahtnud. Autot mul just tol päeval parasjagu polnud (kuhu ma selle jalgratta veel toppida mõtlesin?) ja rabeleva 12-kilose, maailma peale vihase väikelapsega süles mäepealsesse asulasse kõndida... ei, aitäh.
Ega’s midagi. Rabasin mainitud 12-kilose tigetikri kaenlasse ja eskortisin kompromissi raames juba veidi paremas tujus olnud rohelise rattaga poisi kohaliku keskuse bussipeatusse, kust tema kodumägi kenasti paistis ja teejuhatus piirdus «otse ja vasakule». Seejärel lootsin parimat. Siiamaani loodan. Kuna uudistes pole sellist poissi otsitud, läks vist õnneks.
Kuidas mitte kaotsi minna
Selles loos peitub minu jaoks väga mitu tarkusetera. Sedasorti äpardused näivad juhtuvat eeskätt siis, kui kokku langeb mitu ebasoodsat asjaolu. Esiteks minu enda mitte kõige õnnestunum tegevus (mis antud juhtumi puhul oli küll juba rohkem garneering, aga siiski). Ma oleksin võinud Facebookist poisi vanemaid nime järgi otsida. Ehk oleks kätte saanud, aga võib-olla ka mitte. Noh, oleks-poleks, eks.
Aga õige aitaja oleks tegelikult olnud politsei. Nagu hiljem ütles mulle teeneline lastekaitsja – ma oleksin pidanud helistama politseisse ja ütlema neile lapse nime, ja ülejäänu eest oleksid juba asjatundjad hoolitsenud.
Teiseks telefoni kaasaskandmine lastel. Ma saan aru, miks seda koju jäetakse, aga lapse kadumisest on ju suurem kahju kui telefoni kaotamisest. Samas mäletan oma noorusest, et kui keegi läks kellelegi külla, siis nende vanemad suhtlesid omavahel. Selline asi, et pärast külaskäiku üks sõbrake kuskile ula peale kõõluma jääb, või ei tea öelda ka korterinumbrit, kus just külas sai oldud, vähemalt sellises vanuses küll võimalik ei olnud.
Ja see toob mind viimaste ja tegelikult võtmeosaliste juurde selles loos. Nimelt lapsevanemad. Kõigepealt selle lapse oma, kellel külas käidi ja kes siis trenni läks. Hea küll, ma saan aru, et terve küla lapsi ei saa enda südameasjaks võtta, võib-olla sellel lapsel voorib lugematu hulk külalisi, ja võib-olla rohelise rattaga poiss sogas talle küsimise peale oma kojusaamise kohta midagi, mis hiljem tegelikult tõele ei vastanud, ja nii edasi, ja nii edasi... Aga selle aja võiks ju leida, et vaadata, ega külaline tegelikult maja ümber tiirutama ja kvartalist väljapääsu otsima ei jää?
Viimaks – olukorda, kus ringiliikuv laps ei tea peast või ei ole tal kuskilt enda küljest võtta mitte ühtegi telefoninumbrit, ei tohiks ette tulla. Elus juhtub kõike, aga ennast peab õppima ise aitama. Laste puhul on selle kindla peale selgeks õpetamise vastutus vanematel. Jah, ma tean, «ega ma ei saa ju kõike...» Kõike tõesti ei saa. Aga lapsele kodust välja minnes telefoninumbriga käepaela saab külge panna küll. Ja öelge neile ka, et kui ikka läheb jamasti, siis pole mõtet nutta, vaid paluge abi ja teid aidatakse.


description: Miks mõned mehed otsustavad jääda vallaliseks selle asemel, et abielluda?

title: Mehed räägivad ausalt, miks nad ei taha abielluda

maintext:
Ühe eesti naise lugu: «Mul on olnud kolm vägivaldset abielu…»
Meiega jagab oma lugu üks tavaline eesti naine, kellel ometi ei ole väga tavaline elu. Tema minevikus on värve loonud kolm erinevat meest – kolm abielu, mis kõik olid ühel või teisel moel vägivaldsed. Ta tahab oma suhetest rääkida, et aidata teisi, kes on samas olukorras.
Ütlused, mida su vallalised sõbrad ei taha enam kuulda
Suhtes olevad inimesed muutuvad üleöö kuidagi elutargaks ja tahavad seda ilmtingimata kõikide oma vallaliste sõpradega jagada. Vahepeal võib juhtuda, et need asjad, mida sina mõtled hea soovitusena, on tegelikult vallalise inimese jaoks päris valusad.
Psühholoog selgitab: kuidas on läheduse- ja distantsivajadusega seotud armukesed?
Üks välismaa kolleeg rääkis mõni aeg tagasi loo sellest, kuidas tema poole pöördus nooremapoolne abielupaar. Teemaks olid mõlema poole rohked kõrvalsuhted, lahku minna paar aga ometi ei tahtnud. Kogu see sasipundar oli aga alguse saanud, jah, hoolimisest.
Viis küsimust, mis aitavad tuvastada: kas su kaaslane on abieluks sobiv?
Olgem ausad, kui sa hakkad kellegagi deitima ja teed asja nii-öelda ametlikuks, mis tähendab seda, et panete ennast Facebookis suhtesse, siis sa ilmselt ei mõtle sellele, kas temast saaks ka ideaalne abielumees.
Florida miljonär abiellus kogemata oma lapselapsega
Floridas elab paar avastas ainult kolm kuud pärast abiellumist, et pruut on tegelikult peigmehe bioloogiline lapselaps.
Üheksa asja, mida inimesed soovivad, et oleksid oma partnerist enne abiellumist teadnud
Saladuste jagamise keskkonnas pihivad inimesed, mis on need ootamatud üllatused, mis neid pärast abielu sõlmimist tabasid ning mida ehk oleksid nad soovinud enne liitu astumist teada saada.


description: Meie keha erinevad osad on omavahel seotud – see, mida sa endaga ja endale teed, võib sind mõjutada nii, et sa ei oska kõiki tagajärgi aimatagi. Eriti on see tõsi reproduktiivorganite puhul, mis töötavad kõige veatumalt siis, kui sa oled üleni terve.

title: Viis harjumust, mis kahjustavad su viljakust

maintext:
Verily Magazine loetleb viis harjumust, mis võivad varjatult tuua sulle kasu asemel kahju. Seega – kui sul parasjagu südames põksub lapsesoov ning püüad rasestuda, siis saad protsessile omalt poolt kaasa aidata!
1. Hilisõhtune arvutiaeg. Uuringud on näidanud, et kui sa jamad oma kehakellaga (näiteks kasutades helendavaid ekraane siis, kui väljas on pime), mõjutab see otseselt su viljakust. Pimedal ajal toodab aju melatoniini, hormooni, mis reguleerib und. Samuti kaitseb sama hormoon munarakke vabade radikaalide rünnaku eest. On leitud ka seoseid melatoniini rasedusaegse defitsiidi ja teatud hilisemate arenguhäirete vahel.
2. Hommikusöögist loobumine. Üks uuring näitas, et naised, kes sõid tugeva õhtusöögi asemel pigem tugeva hommikusöögi, olid poole fertiilsemad.
3. Hambaarsti vältimine. Uuringud on tõestanud, et igemehaiguste käes kannatavad naised peavad kaks kuud kauem rasestumist ootama kui tervete suudega naised. Lisaks on igemehaigused seotud paljude teiste tervisehäiretega.
4. Rasvase söögi vältimine. Uuring, millest on kirjutatud ka raamat («The Fertility Diet»), jõudis järeldusele, et mida rohkem on naise menüüs madala rasvasisaldusega piimatooteid, seda raskem on tal rasedaks jääda.
5. Sa unustad vitamiine võtta. Sama uuring leidis, et naised, kes võtsid foolhapet sisaldavaid vitamiine, rasestusid palju kergemini kui naised, kes vitamiinid unustasid.


description: Kurgumandlid võivad inimese keha kaitsta, kuid haigestumisel võivad need rohkem probleeme tekitada kui lahendada.

title: Kolm terviseprobleemi, mida põhjustavad kurgumandlid

maintext:
USA üleriikliku meditsiiniraamatukogu andmetel aitavad kurgumandlid kaitsta esmase nakatumise eest, vahendab Men's Health. Asetuse tõttu kurgus pakuvad mandlid tihti esmast kaitset nina või suu kaudu sisenevate kahjulike bakterite eest.
Kui aga kurgumandlid satuvad ülekoormuse ohvriks, võivad need ise haigestuda, paistetada üles ja muutuda valulikuks. Tihti on see põhjustatud allergiatest, viirustest või bakteritest ning tekitab valu kurgus.
Kurgumandlid võivad ka olla toetavas rollis mitmele tervisehädale. Siin on kolm terviseprobleemi, mida võivad haigestunud mandlid soodustada.
1. Halb hingeõhk
90 protsenti juhtumitest on seotud hammaste halva harjamise või sülje kogunemisega suuõõnde, kuid halb hingeõhk võib tingitud olla ka mandlikividest.
Mandlikivid tekivad bakterite, surnud rakkude ja lima kivistumisel. Nendes sisalduva väävli tõttu on need ebameeldiva lõhnaga.
Pidev harjamine ja antiseptilise suuvee kasutamine aitab mandlikivide teket vältida.
2. Valu neelamisel
Väikesed mandlikivid ei tekita tavaliselt ebameeldivustunnet, kuid suuremate kivide moodustumisel võib neelamine muutuda valulikuks. Neelates võib tunduda, justkui nõel oleks kurku surutud. Kui pole tegemist avaldunud allergiaga ja kurk on olnud terve, siis võib kahtlustada mandlikive.
Mõnikord on võimalik suuremad mandlikivid eemaldada soolavett kuristades või isegi köhides, kuid vahel peab konsulteerima arstiga, et kaaluda kirurgilisel teel mandlikivide eemaldamist.
3. Norskamine
Ärritunud ning paistes mandlid võivad hingamisteid takistada korralikult töötamast. Tulemuseks on norskamine. Suurenenud kurgumandlid on samuti uneapnoe põhjustajad. Uneapnoe on seisund, mil inimese keha saab une ajal hingamisteedes olevate takistuste tõttu liiga vähe hapnikku.
Kui olukord muutub ohtlikuks, on kõige mõistlikum mandlid eemaldada.


description: Tallinn Fashion Weeki lugejamängu raames kirjutas meile oma toreda loo Kristin. Piletiloosis osalemiseks kirjuta meile, milliseid moeäpardusi on sinuga juhtunud. Ükskõik, kas sul rebenes seelik või sukkpüksid, anna meile teada – mida lõbusam, seda parem.

title: Lugejate moeäpardused: "Lapseke, osta endale terved sukkpüksid! "

maintext:
Meenus aastatetagune olukord, kus ma olin kergelt punktüdruk ja asunud elama Tallinna. Samas ei oskagi öelda, kas see on fopaa või mitte, sest tol ajal oli see päriselt ka väga moes. Igatahes...Siis olid moes lõhkised sukkpüksid - igal pool võis neid näha, mitte ainult rokk- ja punkinimestel.
Jõudsin siis üks nädalavahetus pealinnast koju ja sättisin vaikselt linna peale poodidesse. Enne veel kodus tuli minu juurde vanaema ja tükk aega vaatab mind kummalise pilguga: «Kullakallis, kas sul on rahad otsa saanud ja enam ei jätku raha isegi uute sukkpükste ostmiseks? Tule ma annan sulle raha!». Mina muidugi hakkasin kergelt muigama selle peale ja üritasin olukorda seletada, et see ongi taotluslik ja väga moes hetkel, päriselt ka! Vanaema, nagu ta on, asjale pihta ei saa: «Ära käi niimoodi ringi! Naabrid veel arvavad, et meil pole raha, et isegi Sulle uusi sukkpükse osta.» Muigasin edasi ja läksin oma targa olekuga linna peale ega teinud sellest välja. Anname andeks vanainimesele.
Kui ma lõpuks koju jõudsin, siis leidsin oma toast laua pealt väikese ümbriku, koos kirjaga «Sukkpüksid jalga fond» Eks ma siis läksin poodi...


description: Pärilik juuste väljalangemine on miski, mille üle sul kontrolli ei ole ning stressiga seotud karvakao ennetamine võib olla võimatu ettevõtmine. Kuid on nii mõnigi juuksehooldusharjumus, millega sa oma kiharatele karuteene teed.

title: Viis juuksehooldusviga, mis võivad tuua kaasa kiilanemise

maintext:
1. Üks neist on su lemmikstiil. Oled sa üks neist naistest, kellele meeldib 90 protsenti ajast kanna juukseid hobusesabas, tihkes krunnis või punupatsides? Ükskõik, milline soengustiil, mis sunnib sind juukseid tihkelt kokku tõmbama, võib viia konditsioonini, mis toob kaasa karvakao. Oprah.com annab nõu: selmet juukseid liiga kõvasti patsi kiskuda, seo need kinni lõdvemalt, nii et neil oleks jätkuvalt liikumisruumi. Pea meeles, et ka juuksepikendused aitavad juuksekaole kaasa!
2. Sa unustad küsida kõrvaltoimete kohta. Teatud medikamendid on teada-tuntud kiilanemise põhjustajad – hormonaalpillid, vererõhu- ja akneravimid, antidepressandid jms. Kui sulle rohtusid välja kirjutatakse, küsi kindlasti oma arstilt üle, millised on võimalikud kõrvaltoimed ning kui nende hulgas on karvakadu, siis maini seda kindlasti. Ravimile võib olla alternatiiv.
3. Liigne kuumasõber. Olgu see siis föön, koolutaja või sirgendaja – kui see kuulub su igahommikusse iluarsenali, siis see ka kahjustab juukseid. Kuum õhk tekitab juustes pisikesi õhumullikesi, mis omakorda karvakesi lõhuvad ning aitavad kaasa murdumisele. See pole juuksekadu traditsioonilises mõttes, kus karvad juurega koos välja kukuvad, kuid ometi on su juuksed ilmselt tänu sellele õhukesed ja katkised. Lahendusena kasuta föönitamisel jahedat õhku ning alati kasuta töötlemisel kuumakaitset.
4. Toitainetevaene toidulaud. Teatud toitainete puudus on tõestatult juuksekao põhjustaja – valgu-, raua-, B-vitamiini, tsingi- ja seleenipuudus võivad kõik olla selle põhjuseks. Seega vaata kriitilise pilguga üle, mida sa endale suhu pistad.
5. Värvisõltlane. Kui su leivanumbriks on dramaatilised juuksevärvimuutused, mis tähendab, et efekti saavutamiseks peab su juukseid karmide kemikaalidega töötlema, kahjustab see su juukseid kohe kindlasti. Ära jäta toone vahele: tumepruunist plaatinablondiks ühe värvimiskorraga pole eriti tark muutuda. Kui sind vaevavad kiilanemisprobleemid, siis jää oma loomuliku värvitooni gammasse.


description: Iga pruut väärib unistuste pulmapäeva. Haley Smith on 24-aastane naine Texasest, kes kihlus oma kalli kaasaga eelmise aasta juulis. Sealt sai alguse tema teekond, mida saab jälgida Instagramis märksõnaga #SweatingForTheWedding.

title: Pruut kaotas pulmapäevaks 45 kilogrammi

maintext:
Olenemata sellest, et naine oli väga õnnelik oma kihluse üle, nuttis ta samal ajal suuri pisaraid, sest nägi ennast kihlumisel tehtud piltidelt, mida ta ei julgenud sotsiaalmeediasse postitada. Ta mõistis, et nii ei saa edasi minna. Haley kaalus ligi 125 kilogrammi sellel ajal ja otsustas seejärel oma elu muuta, vahendab Daily Mail.
Vasakpoolne pilt on tehtud päeval, mil naine kihlus.
A photo posted by Haley Smith (@haley_j_smith) on Oct 6, 2016 at 6:46am PDT
Ta alustas jooksmise ja jõutreeningutega ning loobus rämpstoidust. Ta postitas sotsiaalmeediasse üles kõik oma treeningud ja toidud ning lisas aeg-ajalt pilte oma muutumisest ja edust. Haleyl õnnestus trenni ja toitumisega kaotada oma pulmapäevaks ligi 45 kilogrammi.
A photo posted by Haley Smith (@haley_j_smith) on Sep 19, 2016 at 6:52am PDT
«Ma ei tahtnud üldse jõusaali minna, sest häbenesin ja arvasin, et kõik mõtlevad, et see tüdruk küll trenni ei tee. Ei ole vahet, kui kaugel sa oma teekonnal oled. Sa kuulud jõusaali, kui see on koht, kus sa tahad olla,» kirjutab naine teistele inspiratsiooniks oma pildi all.
Haley ütles, et teda motiveeris mõte imeilusast pulmapäevast ja sellest, et ta saab uhkusega oma pulmapilte kõigile näidata. Haley ja Matt abiellusid hiljuti ning naine tunneb enda saavutuste üle suurt uhkust, aga lisab, et ta on oma mehele nii tänulik, sest viimane oli naise kõrval nii halvas kui heas.